Adanerok Sanchezi egotzi dio Nafarroan NS baztertzea

NAVARRA SUMA. Carlos Garcia Adanerok ordezkatu zuen atzo Sergio Sayas Navarra Sumako Espainiako Kongresuko diputatua. Hitzaldian, Adanerok Pedro Sanchez Espainiako jarduneko presidente eta PSOEko presidentegaiari egotzi zion Nafarroan EH Bildurekin ituna egitea: «PSOEk Nafarroan EH Bilduren babesa nahi du. Alderdi horrek ez du iraganeko arazoa, gaur egungoa baizik, oraindik ETAren terrorismoa gaitzesten ez duelako».

Adanerok Sanchezi leporatu dio Nafarroan EH Bilduren bidez Maria Txibite PSNko Nafarroako lehendakarigaia presidente egitea. Ciudadanosek eta PPk Sanchezen inbestidura erraztekotan, hori eten behar duela ohartarazi dio: «Hor erakutsiko du ea [Pablo] Casadori eta [Albert] Riverari egindako eskaintza benetakoa ote den.


Kudeaketa versus demagogia

Prentsa lokaletik jakin det alkateak epe bat ireki duela herriko elkarteek euren proiektuak eta espazio beharrak aurkeztu ditzaten udalak hutsik dituen lokalen bat eskuratu ahal izateko. Irakurri eta irakurri egin det eta aho zabalik geratu naiz, eta zergatik ez esan, nire onetik ere atera naiz. Izan ere, egun zuzentzen dudan Ogasuna eta Ondareko Departamentuak, zeinaren funtzioen artean udal ondasunaren kudeaketa eta administrazioa dagoen (bere ondasunen permutak, salerosketak, alokairuak, lagapenak, kontzesioak, besteak beste. ), ez du horren berririk. Zein lokal eskaini nahi diren ere Departamentu honek gaur egun ez daki, ezta bertan jarduera jakin batzu aurrera eramateko baldintzetan ote dauden ere. Ezer ere ez. Alkateak horrelako deialdiak egiteko eskunduntza izanda ere, iruditzen zait ardugabekeria izugarria dela herritarrak deitzea eskaera bat egin dezaten oraindik horren prozedura eta kudeaketa definitu gabe dagoenean. Nire obligazioa da epea irekitzen zaien elkarte horiei abisatzea, aurten oso zaila izango dela lokal bakar baten lagapena kudeatu ahal izatea, izan ere, zeintzu lokal kudeatuko diren erabakita ez baitago, eta zein egoeratan dauden edota ze esleipen prozedura mota jarriko ote den martxan ez baitago oraindik definituta. Laburbilduz, burugabekeriako kudeaketa baten aurrean gaude non, gainera, “izorratzailearen figura” neroni izango naiz, hain zuzen administrazio garden, zuzen eta zintzo bat aurrera eramaten saiatuko naizelako. Hobe luke alkate jaunak aurrekontuetan onartuta dagoen hori eta gehiengo politikoa duen hori betetzea: Ekintzaile gazteei lagatuko zaizkien Euskaltegi zaharreko bulegoen berritze lanak martxan jartzea hain zuzen ere.Hobe luke ere bai, hiru urtez alokairuan atera ezinik dauden Okendoko 100dik gorako garajeen inguruan dagoen korapilo juridikoa lehenbailehen askatzea. Dena dela, alkate jauna, eskertuko nizuke demagogia alde batetara uztea. Partaidetza eraikitzailea nahi baduzu, ez zaitez saiatu ezer inposatzen, eta aldiz gainontzeko alderdiekin adostasunetara iristen ahalegindu zaitez eta, jakina, inplikatuta dauden departamentuak eta teknikariak aurrez kontsultatu zure kaxa erabakirik hartu baino lehen.

Estitxu Alkorta (EAJko bozeramailea eta Ogasuna eta Ondareko batzordeburua)


Tanke batetik mehatxu egin zion gizona ikertzeko eskatu du Puigdemontek

Bideoan, “Espainiaren arazoei konponbidea bilatzen” ari zaiola dio gizon batek murrikaz, eta “Puigdemonti ezusteko bat” emango diola.

Tanke baten gainean mehatxu egin zion gizonaren inguruko “ikerketa” bat abiatzea eskatu dio Carles Puigdemont presidentak Mariano Rajoyren Gobernuari. Era berean, “barkamena” eskatu beharko lukeela esan dio Puigdemontek Espainiako Exekutiboari. Bideoa berehala zabaldu da sare sozialetan.

Bideoan, “Espainiaren arazoei konponbidea bilatzen” ari zaiola dio gizon batek murrikaz, eta “Puigdemonti ezusteko bat” emango diola, bitartean kamerarekin tankea enfokatzen du eta mehatxu egiten dio, baita Pablo Iglesias Podemoseko idazkari nagusiari ere: “Maitasun eta demokrazia hutseko 70 tona. Motosdun, hurrengoa zu zara, kabroia. Gora Espainia!”.

Espainiako Gobernuari gertakariak argitzeko eskatu dio Puigdemontek Twitter sare sozialean, ingelesez: “Espainiako soldadu batek tanke baten gainean mehatxu egin digu Pablo Iglesiasi eta niri. Europar Batasunean onartezina da. Espainiako Gobernuak barkamena eskatu eta ikerketa abiatu beharko luke”.

Cospedalen agerraldia eskatu dute ERCk eta PDeCATek

Maria Dolores de Cospedal Defentsa ministroari azalpenak eskatuko dizkiotela iragarri du Joan Tarda ERCren Kongresuko bozeramaileak. Egileari “kargu hartu” beharko lioketela adierazi du Tardak; izan ere, irudiak “ageriko” mehatxu “inplizitu eta esplizituak” dira.

Estatuak Puigdemonti eta Iglesiasi barkamena eskatu beharko liekeela uste du PDeCATek. Miriam Nogueras Defentsa Batzordeko PDeCATen bozeramaileak iragarri duenez, bere alderdiak Cospedalen agerraldia eskatuko du, “militar izan ala ez, errespetu falta horretarako norbaitek material militarra erabili ahal izatea onartezina da”.

PP: “Ez du inolako justifikaziorik”

Bideoan agertzen diren bi zibilen aurkako kereila aurkeztu ala ez Fiskaltzak erabaki beharko duela esan du Rafael Catala Justizia ministroak.

Gertakariak “inolako justifikaziorik ez” duela uste du PPk, eta Defentsa Ministerioak erantzukizunak argitzea espero du. Fernando Martinez Maillo PPko koordinatzaile nagusiaren hitzetan, “ez du inolako justifikaziorik”, baina “gertakari bakana” eta “inguruabar oso zehatza” da, eta Defentsa Ministerioak “ez du zerikusirik horretan”.


Alkatea aukeratzeko udalbatzarrera joan ahal izango dira herritarrak

Larunbat honetan, ekainaren 15ean, aukeratuko dute Donostiako hurrengo alkatea, 10:30ean egingo duten Udalbatzar eratzailearen bitartez. Nahi duen orok ekitaldia zuzenean jarraitu ahal izango du udalbatza aretoan, gaurtik aurrera 010 edo 943481000 telefonoetan izena emanez.

Adin Mahaiaren osaketarekin hasiko dute bilkura, eta Juan Carlos Etxezarretak udal idazkariak, Miguel Angel Diez (PSE-EE) zinegotzi helduenak eta Jon Insausti (EAJ) zinegotzi gazteenak osatuko dute. 27 zinegotzien agiriak egiaztatuko dute ondoren, eta guztiek zin egin beharko dute. Horrela, udal korporazioa eratutzat emango dute, eta alkatea hautatzera pasako dira, eta azken orduko ezustekorik ez badago EAJko Eneko Goia izango da alkate, berriz ere.

Alkatea hautatzeko prozesua honakoa da: Zerrendaburu diren, eta hala onartzen duten guztiak izango dira alkategai, eta horietakoren batek hautagaitzari uko eginez gero, zerrendako hurrengoa izango da alkategaia. Zinegotzi guztiek emango dute botoa, era sekretuan eta txartel bidez. Gutxienez 14 boto lortzen dituena izango da alkate, hori baita legezko gehiengo osoa. Inor ez bada aldeko 14 botoetara iristen, aldiz, boto gehien dituen hautagaiak jasoko du Donostiako aginte makila.


Ibarluzea ez dute Espainiaratuko

Londresko auzitegi batek atzera bota du Espainiako Auzitegi Nazionalaren eskaria. Lehenago ere berdin egin zuen epaileak. AAMk dio aurki aterako dela espetxetik.

Garikoitz Ibarluzea ez Espainiaratzea erabaki du Londresko auzitegi batek. Espainiako Auzitegi Nazionalaren eskariari uko egin dio epaileak, eta Fiskaltzarenari ere bai. Aurreko auzi saioan ere estradizioaren aurka azaldu zen epailea, baina, Fiskaltzak helegitea jarrita, berriro aztertu dute gaia. Kale erasoetan parte hartzea egozten dio Espainiako Auzitegi Nazionalak Ibarluzeari. Erabakia hartu artean espetxean izan dute Ibarluzea. AAM Amnistiaren Aldeko Mugimenduak jakinarazi du hurrengo orduetan aterako dutela espetxetik.

Nolanahi ere, gaurko erabakia ere ez da behin betikoa izango. Helegitea jartzeko aukera izango du Fiskaltzak Ingalaterrako Auzitegi Gorenean.

Abuztuan bota zuten atzera Ibarluzearen lehen estradizio eskaria. Epaileak esan zuen Auzitegi Nazionalak egindako eskaria baliogabea dela, abokatuaren eskaria aintzat hartuta. Haren arabera, 2007an eta 2010ean egindako eskaeren artean aldeak daude. Zehazki, abokatuak salatu zuen delituen izaera aldatuta ageri dela eskarietan; larriagotu egin zuten delituaren izaera, eta, hartara, balizko zigorra handitu. Gainera, abokatuak argudiatu zuen herrialde hartarako legeen aurka egiteko arriskua dagoela Ibarluzea Espainiara eramanda. Hango legearen arabera, estraditatzea eragin duen delituarengatik bakarrik epai dezakete ustezko delitugilea. Kale erasoetan parte hartzea egozten diote Ibarluzeari. Abokatuak dio, ordea, litekeena dela ETAko kide delakoan epaitzea.


Argazkigintza ikastaroa antolatu du Karkabiak

Argazki Kodeak hastapen ikastaroa antolatu du Karkabia kultur elkarteak. Argazki teknika eta argazkien bidezko hizkuntza uztartuz, istorio bat kontatzeko gaitasuna landuko da.16 urtetik gorakoek parte hartu dezakete Karkabiaren ikastaroan. 40 orduko ikastaroa izango da, eta martxoaren 26tik ekainaren lehenengo astera arteko iraupena izango du. Klaseak, astelehenetan eta eguaztenetan emongo dira 19:00etan edo 21:00etan, eta batez be praktikoa izango dela jakitera emon dute antolatzaileek. «Ez da argazkilaritza teknikak lantzeko ikastaroa izango, argazkilaritza lan tresna modura erabiliko da gai desberdinak lantzen ikasteko», azaldu dute.Argazkilaritza teknikak, edizio grafikoa, irudien prozesua eta argazkigintzaren historioa ikusi, eta hurreko gauzak eta pertsonak ataratzen ikasiko dute ikastaroan, KM 0 eta Al son del Punk proiektuakgatik ezaguna den Josu Trueba Leiva irakaslearen eskutik. «Helburua, apurka-apurka, kamara ezagutzen joatea izango da», esan du. Karkabiak antolatutako ikastaroan parte hartu nahi duenak karkabia@gmail.com helbide elektronikora idatzi edo 636 74 42 77 telefono zenbakira deitu behar du. Ikastarorako beharrezkoa izango da Reflex argazki makina eroatea.


Mondrako neskek zerbait gehiago merezi izan zuten Eibarren

3-2 galdu zuten emakumezkoen bigarren mailako arrasatearrek Eibarren aurka. Mondrako neskak 0-1 aurreratu ziren Maitane Roak egindako golari esker. Eibarrek berdindu egin zuen lehia; baina, Mondra berriro ere aurreratu zen Roaren beste gol bati esker. Azkenean bi akats egin zituzten arrasatearrek eta ondorioz bi gol jaso zuten. Joko aldetik gehiago merezi izan zuten.


Ipuinik onenaren bila dabil Ereintza elkartea

Ereintza Elkarteak martxan du Errenteria Hiria Ipuin Lehiaketa. Hogeita hamabost urte dira lehen aldia antolatu zutenetik, eta dagoeneko erreferente bihurtu da udalerrian. Parte hartu nahi duenak azaroaren 10era arte du euskarazko ipuina aurkezteko aukera, eta gehienez hiru lan aurkeztu ahalko ditu. Ipuinak argitaratu gabeak eta beste lehiaketaren batean saritu gabekoak beharko dute izan.

Euskarazko ipuinekin batera, gazteleraz idatzitakoek era izaten dute tartea, baina haiek aurkezteko epea amaituta da jada. Abenduaren 20an jakinaraziko du epamahaiak zeintzuk diren saritutako ipuinak sari banaketa ekitaldian eta Ereintza elkartearen web orrialdean kontsultatu ahal izango da, lehiaketaren oinarriak ere bertan kontsulta daitezke.

Hiru sari, euskarazko lanentzat

Hiru sari banatuko dituzte guztira euskarazko sailean: lehenengo sariaren irabazleak 950 euro jasoko ditu, 25 urtetik beherako egileen sariaren irabazleak 400 euro, eta Joxan Arbelaiz sariaren irabazleak 210 euro jasoko ditu. Azken hori, herriko ipuin onenari ematen dio Ereintzak.

Gaztelerazko ipuinen sari banaketa ere abenduaren 20an egingo dute, eta bi sari banatuko dira bertan. Lehenengo sariaren irabazleak 950 euro jasoko ditu eta herriko ipuinik onenaren egileak 210 euro, Joxan Arbelaitz sariari esker.


LABek eta EILASek irabazi dute hezkuntza publikoan, eta zigorra jaso du CCOOk

EHUn eta ikastetxeetan galdu ditu ordezkariak CCOOk; LABek EHUn irabazi du, eta EILASek eskoletan egin du gora

Zigor eta sari kutsua utzi dute Arabako, Bizkaiko eta Gipuzkoako hezkuntza sistema publikoko langileen bozek. Saria, EILAS eta LAB sindikatuek izan dute, ordezkari gehiago lortu baitituzte hezkuntza sistema publikoan; zigor handia berriz, CCOOk, leku handia galdu baitu unibertsitatean eta handik kanpo: 16 ordezkari galdu ditu orotara. LABek 15 gehiago lortu ditu, eta EILASek sei gehiago —botoei erreparatuz gero, handiagoa da igoera hori—.

Hezkuntzako maila guztietako 32.000 langile baino gehiago zeuden botoa ematera deituta atzo. Azterketa itxura zuen bozketak sindikatuentzat. Gorabehera asko izan dira azken hilabeteetan ikastetxe publikoetan, krisiaren eta Hezkuntza Sailaren egitasmo polemikoen eraginez. Sindikatuek bide diferenteak hartu dituzte aldaketen aurrean: Hezkuntza Sailaren neurriak salatzera jo du gehiengo sindikalak —ELA, LAB eta EILAS—, eta, besteak beste, grebara ere deitu zuen iaz, maiatzean. CCOOk eta UGTk, berriz, Jaurlaritzarekin akordioak egiteko bideari jarraitu diote, gutxiengoan egonagatik ere; iazko ekainean, unibertsitatez kanpoko beharginen lan ituna sinatu zuten.

Bistakoa da langileek zigortu egin dituztela Hezkuntza Sailarekin akordioa sinatu zuten bi sindikatuak, CCOO eta UGT. Unibertsitatez kanpoko irakasleek osatzen dute multzo handiena, eta haien artean jasan dute porrot handiena bi sindikatu horiek: lehen postutik hirugarrenera egin du CCOOk, bederatzi ordezkari galduta —31 zituen lehen; 22 orain—; UGTk ordezkari bakarra galdu du, eta laurekin geratu da. Hezkuntza Sailarekin bat egin ez dutenen artean, EILASek izan du igoera handiena, eta hura jarri da buru eskola irakasle funtzionarioen artean: 30 ordezkari lortu ditu—bigarren zen lehen, 25ekin—; LABek lehen baino lau ordezkari gehiago izango ditu —24, osotara—, eta ELAk bakarra irabazi du —19 izango ditu aurrerantzean—.

Unibertsitatez kanpoko beste langile taldeetan, berdintsu jokatu dute langileek: LABek izan du igoera handiena lan legepeko irakasleen eta zerbitzuetako beharginen artean —azken horretan EILAS ez da aurkezten—. UGTk eta ELAk ordezkari bana galdu dute bi talde horietan; CCOOk, bi.

Unibertsitatez kanpoko funtzionarioen artean bat, eta EHUko langileen artean jaso du CCOOk bigarren beherakada; lehen postutik hirugarrenera egin du, bost ordezkari galduta —16rekin geratu da—. Igoera handiena LABek izan du EHUn, zazpi delegatu gehiago lortuta —23 izango ditu—; nagusi da EHUn. EILASek ordezkari bat galdu du, baina, zerrendan, hirugarren postutik bigarrenera egin du —19 ordezkarirekin—, CCOOren jaitsieragatik. ELAk ordezkari bat gehiago lortu du —15 izango ditu—, eta UGT lehengo hirurekin geratu da.

«Zigortu egin dituzte»

Bart gauean BERRIAri egindako presazko balorazioan, EILAS sindikatuak oso pozik hartu du gorakada. Jon Moñux ordezkariak nabarmendu zuen irakasle funtzionarioen artean izaniko arrakasta: «Kuantitatiboki boto igoera handia izan da, nahiz eta ordezkarien artean horrelako isla izan ez». Ponderazioagatik, funtzionarioek, proportzioan, ordezkari gutxiago hautatzen dituzte lan legepean dauden langileek baino.

Aldaketen zergatia argi ikusi du Moñuxek: «Emaitzak kritika dira Hezkuntza Sailaren politikari. Ez zen sindikatuen arteko auzia soilik, CCOOko ordezkari ohi asko Hezkuntza Sailean daude gaur egun». LABeko ordezkari Jon Urrusolok ere hala esan du: «Kontsekuentziaz jokatzea saritu dute, eta langileen kontra aritu direnak zigortu dituzte». ELAk esan du «gobernuen lagun den sindikalismoa» zigortu dutela.


Bezperan euria eten barik arituta be, ohiko arrakastari eutsi zion Auzorik Auzo ibilaldiak

Gerediaga auzoko Hamabi Harri elkarteko ordezkariek eskerrak eman gura izan dizkie, domekan, aurten bederatzigarren aldia izan duen Auzorik Auzo ibilaldian parte hartu zuten guztei

"Bezperako euri jasa izugarriei, biharamonean aurre egin zenien ibiltari guztioi, gure eskerrik beroena" azaldu due Gerediagako Hamabi Harri elkartekoek ohar baten bitartez. Bidebatez X.Ediziorako gonbidapena luzatu die, 2015.eko otsailaren 1ean izango da hitzordu horu.


Ulmak bidezko merkataritzako sei kafe makina ipini ditu

Ulma Taldeak bidezko merkataritzako sei kafe-makina jarri ditu Oñatiko Garagaltza auzoan duen eraikineko atseden-guneetan. Gainera, vending zerbitzua emateko, ezinduak eta gizarteratzeko programan dauden pertsonak kontratatzen duen enpresa bat aukeratu du.

Ulma Taldeak Bidebarri Enplegu Zentrua enpresa kontratatzea erabaki du vending zerbitzuaren hornitzaile izateko. Oñatiko Udalaren eta Caritasen bidez sortutako enpresa da, pertsona ezinduei edo/eta GGD (Gizarteratzeko gutxieneko diru-sarrera) programan daudenei lana emateko helburuarekin.

Lehen fase honetan, bidezko merkataritzako sei kafe-makina jarri dira. Helburua bazkide eta langileei ekimenaren berri ematea da, Ulma Taldeko gainerako Negozioek ere proposamenarekin bat egitea lortzeko.

Plastiko gutxiago kontsumitzea

Kafe-makina berriek bidezko merkataritzako kafea emateaz gain, plastikozko edalontziak antzematen dituen sentsorea daukate. Sentsore horren bidez, bazkide eta langileak sentsibilizatu egin nahi dira, bakoitza bere edalontzia erabiltzen hasteko eta horrela, plastikozko edalontzien kontsumoa murrizteko.

"Ulma Taldeak Enpresako Erantzukizun Sozialarekin eta Gizarteko kolektibo behartsuenekin duen konpromisoa berresten du proposamen honekin", esan du Oñatiko talde kooperatiboak.


‘Pertsona ezberdinen aurrean, begiratu ezberdinak’ prebentziorako hitzaldia

Astelehenean, hilak 15, prebentziorako hitzaldia izango da Biterin. Osasun eta Gizarte Ongintzarako patronatuak eta Prebentzio Zerbitzuak antolatu du hitzaldia eta arreta defizita, hiperaktibitatea, asperger sindromea eta antzeko gaixotasunen eraginak prebenitzeko moduaz ariko dira. Gautena elkarteko profesional bat eta bertan lanean dabilean ama bat izango dira, 15:00etatik 16:30etara.


23_Lantokietan euskara sustatuz

Baietz gurean! ekimenarekin bat egin dute Buruntzaldeako bost enpresek gaur eskualdeko udalekin sinatutako hitzarmenari esker.

Eskualdeko udal eta enpresa hauetako ordezkariak eguerdian bildu dira Manuel Lekuonan hitzarmenok sinatzeko egindako agerraldi publikoan. “Baietz gurean!” Buruntzaldeko Udalek 2010ean finkatu zuten ekimena da. Horrela Bikain ziurtagiria erreferente hartuta, euskararen erabilera normalizatzeko bidera erakarri nahi dituzte enpresak aurrerapauso horiek diruz lagunduta. Honek besteak beste, Buruntzaldeko udalen eta enpresen arteko harreman iraunkorra bilatzen du.

Egitasmo honetan parte hartzen ari diren enpresak dira Orma-Jaki Ona, Cial. Hostelera del Norte, Adarra lan tresnak, Zuloaga& Gureak eta Talleres Mecánicos Echeverria.


Leire Etxeberria iraizoztarraren kartelak iragarriko du aurtengo Arantza Rock

Hamaika proposamenen artean berea aukeratu du Arantzako Gazte Asanbladak

Abuztuaren 20an eginen den Arantza Rock jaialdiaren 21. edizioak badu kartela. Leire Etxeberria iraizoztarrak egindakoa, hain zuzen. Arantzako Gazte Asanbladak antolaturiko I. Kartel Lehiaketan berea aukeratu baitute.

Guztira hamaika proposamen aurkeztu dira lehiaketara eta Gazte Asanbladako kideek kartel lehiaketan parte hartu duten guztiei eskerrak eman nahi izan dizkiete: «lan ederrak aurkeztu baitituzte eta eurei esker lehiaketa arrakastatsua izan da».


'Tosca' operarako sarrerak domekan jarriko dituzte salgai

Pucciniren obra ekarriko du Ozenki elkarteak martxoaren 28an Amaia antzokira. Arizmendiko abesbatzak ere hartuko du parte saioan. Sarrerak Kutxabanken eta Amaia Antzokiko leihatilan erosi ahalko dira domekatik aurrera 25 eta 30 euro bitartean.


Urkulluk Barkosi deitu dio bilera eske eta harremanak estutzeko

Nafarroako presidente berriak biharko kargu hartze ekitaldira gonbidatu du lehendakaria, baina Urkulluk ezingo du joan, agenda betea duelako.

Iñigo Urkullu lehendakariak Uxue Barkos Nafarroako presidente berriari deitu dio gaur zoriontzeko, bilera bat eskatzeko, eta bi gobernuen arteko lankidetza "aberasteko" duen prestutasuna agertzeko.

Josu Erkoreka Eusko Jaurlaritzaren bozeramaileak Gobernu bileraren osteko prentsaurrekoan adierazi duenez, lehendakariak Barkosekin hitz egin du telefonoz, eta lehenbailehen bilera bat egiteko nahia helarazi dio, "elkarlanerako eremuetan aurrera egiteko" EAEk eta Nafarroako Foru Erkidegoak.

Besteak beste, Euskal Kontzertu Ekonomikoa eta Nafarroaren Itun Ekonomikoa aipatu ditu Erkorekak "oinarrizko zutabe" gisa.

Azpiegiturak, mugan dauden zerbitzuak eskaintzea eta "euroeskualdeko zerbitzuak partekatzea" dira komunean dituzten interesetako batzuk, "kulturarekin eta hizkuntzarekin" batera.

Aipatu telefono deian, Nafarroako presidente berriak biharko kargu hartze ekitaldira gonbidatu du lehendakaria, baina Urkulluk ezingo du joan, agenda betea duelako.


Ucin-en ke isuriak tarteko, herritarren salaketak helarazi dizkio Anerrekak Udalari

Hiru urtez Ucin lantegiko teilatutik tratatu gabeko emisioak dituela salatzen egon ostean, urrats berri bat eman du Anerreka Ingurumen Elkarteak. NOAUA!ri aditzera eman dionez, "herritarrek ofizialki ere salaketa jarri dute" eta salaketok Udalaren esku jarri dituzte. Teilatuaren itxierarekin batera, lantegiaren jarduera lizentzia eguneratzea eta eguneraketa horretan Europak gai honetan duen araudia txertatzea eskatzen die Anerrekak Udalari eta Eusko Jaurlaritzari.

Hiru urtez Ucin "enpresaren teilatutik tratamendurik gabeko emisioak ateratzen ez direla berma dezatela eskatzen" aritu ostean, urrats berri bat eman du Anerreka Ingurumen Elkarteak. Beste behin, oraingoan, ekainaren 1ean Ucin-ek teilatutik isuritako ke eta kiratsaren aurrean, herritarrek aurkeztutako 20 salaketa helarazi dizkio Anerrekak Usurbilgo Udalari. Egun hartan izandako isurketa erakusten duen albiste honi atxikitako bideoa grabatu zuten.

"Salaketan, Usurbilgo Udalari, eskudun den aldetik, ofizioz UCIN S.A. enpresari dagokion zehapen-espedientea has dezala eskatzen zaio", ingurumen elkarteak berri eman duenez.

Isurketak errepikatzen segitzen dutenez, hilaren 19an izandakoagatik "bigarren salaketa-txanda hasi gara egiten". Herritarrak salaketa kanpaina honekin bat egitera animatzen dituzte, anerrekaelkartea@gmail.com helbidera idatzita.

Teilatuaren itxiera eta

Anerrekak ezinbestekotzat jotzen du arazo hau konpontzeko, Ucin-ek teilatua ixtea baina baita lantegiari emandako "Sailkatutako Jardueraren Lizentzia" eguneratzea eta eguneraketa horretan, "2020ko ekainaren 13tik Europa mailan indarrean dauden emisio baloreak eta isurien etengabeko jarraipenen baldintzak txertatzea". Horretarako, Usurbilgo Udalari eta Eusko Jaurlaritzari alegazioak aurkeztu dizkiete haien eskumenak erabil ditzaten.

Anerrekatik gogorarazi dutenez, aldez aurretik bitan "salaketa formala aurkeztu dugu", ingurumen elkartearen esanetan, "Udalak, 2018ko uztailean UCIN S.A. enpresari emandako obra baimenean estalki berriak ITXIAK izango zirela" ezarri arren, "baldintza hau ez delako bete".


Caja Laboralek Top 16ko laugarren garaipena eskuratu nahi du

Ostiral honetan jokatuko du Fenerbacheren aurka Turkian. Norgehiagoka 19:30ean hasiko da, eta zuzenean eskainiko dute eitb.com-ek eta ETB-1ek.

Caja Laboral Baskoniak Fenerbacheren aurka jokatuko du ostiral honetan Turkian Euroligako Top 16ko laugarren jardunaldiko partida, 19:30ean. Norgehiagoka zuzenean eskainiko dute eitb.com-ek eta ETB-1ek.

Top 16ko lehen hiru jardunaldietan hiru garaipen lortu ditu Caja Laboralek. Euroliga eta Endesa Liga kontuan hartuta hamabost partida jarraian irabazi ditu Baskoniak, eta hamaseigarrena lortu nahi du ostiralean.

Zan Tabakek ez du bajarik izango partida honetarako. Fenerbache ez da aurkari erraza izango. Turkiarrak Londreseko Lauko Finalera iristeko helburuarekin osatu zuten taldea, baina Euroligako Top 16an ez du oraindik garaipenik lortu.

Mike Batiste eta David Andresen dira turkiarren taulapeko lana ondo egiten duten jokalariak, eta Baskoniari defentsan lanak emateko helburua izango dute.


Gaur bukatuko da Madrid Arena auziko epaiketa

Lau hilabeteren ostean, behin betiko txostenak aurkeztuko dituzte aldeek, eta akusatuek euren azken hitza egin ahalko dute.

Lau hilabeteren ondoren, gaur bukatuko da Madrid Arena auziko epaiketa. 2012ko azaroaren 1ean Madrilgo pabiloian egindako Halloween jaian bost gazte hil ziren, jende-olde batek harrapatuta.

Madrilgo Lurralde Auzitegian azken hilabeteetan izandako epaiketarik mediatikoena izan da. 60 hedabide baino gehiagok eta 200 kazetari inguruk jarraitu dute auzi-saioa. Gaur geratuko da, horrenbestez, epaiaren zain.

Azken saio honetan behin betiko txostenak aurkeztuko dituzte aseguru-etxeen, Madrileko Udalen eta Madrided enpresaren abokatuek, eta 15 akusatuek euren azken hitza egiteko aukera izango dute.

Akusatu horiez gain, zuzeneko lau erantzule zibil eta sei erantzule subsidiario daude. Akusazio gisa, bi fiskal, bi herri-akusazio eta zazpi akusazio partikular aritu dira, guztira.

Lekuko eta froga ugari

Lau hilabete hauetan 100 bat lekukoren testigantzak entzun ahal izan dira: hildako gaztetxoen 16 senitartekoak, jaian zauritutako 30 bat lagun, pabiloian izan ziren 21 pertsona, 13 polizia eta 15 udaltzain, besteak beste.

Epaimahaiak dozenaka froga ikusi ditu, tartean, jende-oldearen eta biktimek izandako estutasun uneak azalarazten dituzten irudiak.

Bost gazte hil ziren zorigaiztoko gau hartan: Belen Langdom, Cristina Arce, Rocio Oña, Katia Esteban eta Maria Teresa Alonso. Gazteak zergatik hil ziren, eta erantzuleak nortzuk izan ziren ebatzi beharko du epaimahaiak.

Fiskaltzak lau urteko kartzela zigorra eskatu du Miguel Angel Flores akusatu nagusiarentzat, eta mediku taldeko buruentzat egindako eskaera jaitsi du: bi urte eta erdiko zigorretik sei hilabetetara. Madridec udal enpresaren teknikariaren aurkako inputazioa erretiratu du. Akusazio partikularrek, ordea, eutsi egin diote Jose Ruiz Ayusoren eta Emilio Monteagudo Udaltzaingoaren buruaren kontrako inputazioei.

Gehiegizko edukieraren (Fiskaltzaren arabera, 6.000 lagun baino gehiago izan ziren jaian), segurtasun eta antolakuntza gabezien inguruan ere erabaki beharko du epaimahaiak.


2020ko Usurbilgo jai eguna ere, uztailaren 2a izango da

Ohi bezala, 2020an ere Usurbilgo jai egun nagusia uztailaren 2a izango dugu, Santixabel Eguna. Hala erabaki du udalbatzak aho batez, astearte arratsalde honetan egin duten osoko bilkuran.

Tokiko jai eguna tokiko erakundeak finkatzen du. Usurbilgo jai eguna honenbestez, Udalari dagokio finkatzea. Aurreko urteen ildotik, 2019an uztailaren 2a izango dugu udalerri mailako jai eguna. Eta 2020an baita, Santixabel Eguna alegia, gaur arratsaldean egin duen osoko bilkuran udalbatzak aho batez erabaki duenez.

2020ko egutegia eskutan honenbestez, Usurbilgo jai eguna uztailaren 2a izango da, Gipuzkoakoa uztailaren 31n. Eta EAE mailan, ohiko jai egutegia finkatua du Eusko Jaurlaritzak. Espainiako eta erlijio ospakizunei lotutako festa egunen egutegia:

– Urtarrilaren 1a, Urteberri eguna.

– Urtarrilaren 6a, Errege Magoen eguna.

– Martxoaren 19a, San Jose eguna.

– Apirilaren 9a, Ostegun Santua.

– Apirilaren 10a, Ostiral Santua.

– Apirilaren 13a, Pazko Astelehena.

– Maiatzaren 1a, Langileen Eguna.

– Uztailaren 25a, Santiago Apostolua.

-Uztailaren 31, San Inazio Eguna (Gipuzkoa mailako jai eguna).

– Abuztuaren 15a, Andra Mari eguna.

– Urriaren 12a, Espainiako Jai Nazionala.

– Abenduaren 8a, Andre Maria Sortzez Garbiaren eguna.

– Abenduaren 25a, Eguberri eguna.


Suhiltzaileen laguntzarekin atera dute min hartutako pertsona bat bere etxetik

09:30ak aldera suhiltzaileak eta Ertzaintza bertaratu dira Zelai Ondora, etxebizitza batean pertsona bat baitzegoen lurrean min hartuta eta mugitu ezinik.

Etxean bakarrik zegoen eta atea giltzarekin itxita zuen, eta giltzak jarrita. Horregatik, suhiltzaileek eskailera erabili dute leiho batetik etxera sartu ahal izateko.


Suhiltzaile-kamioi bat irauli da, Aialan sute bat itzaltzera zihoala

A-3624 errepidean gertatu da ezbeharra, baina ez da inor zauritu.

Aialako baserri batean piztutako sua itzaltzera zihoan suhiltzaileen kamioi batek istripua izan du A-3624 errepidean (Araba), Eusko Jaurlaritzako Segurtasun Sailak jakinarazi duenez. Dena den, ezbeharrean ez da inor zauritu.

13:00ak inguruan, Aialako baserri batean sua piztu denaren abisua jaso dute eta suhiltzaileak bertara abiatu dira. Bidean, ordea, istripua izan dute.

A-3624 errepidean gertatu da ezbeharra, baina ez da inor zauritu. Azkenean, bigarren suhiltzaileen kamioi bat bertaratu da sutearen tokira, eta sua itzaltzea lortu dute.


BERBAZ: Shakti Olaizola, kontortsionista, arte bideak zabaltzen

Francis Baconen margoak, Mimaia teatroa eta haien txotxongiloak eta Ella Fitzgerald. Probestu nahi izan dugu holako ikusmira zabaleko eta jakinmin handiko lagunagazko solasaldia eta galdetu diogu: zer aipatuko diguzu, oraingo, lehengo, hango edo hemengo, arteaz gozatzeko? Margolaria, txotxongilo taldea eta abeslea aipatu dizkigu Shaktik, une horretan etorri zaiona.

Arteak bizi du Shakti. Txikitatik. Eta etxeaz galdetu diogu. Zerk du hori errezten? Zerk errezten dio hogeitaka urte dituenari, arte ederretako ikasketak burutu eta margolari moduan bide oparoa hasitakoari, bidea erabat aldatu eta buru-belarri zirko munduan sartzea? Non, nork eta nola elikatzen dugu norbere buruarekiko konfiantza indartsu hori?

Baldin bada. Margolariaren mihizea hutsik dela, pintatzeari ekitear, zerk eragiten du lerroa hara edo hona eramatea?

Kontortsio munduan bidea zabaltzen diardu Shaktik gustora eta oparo azken urteetan. “Irakurriz” eta gero, “Baldin bada” dakarte (Leioako Umore Azokan plazaratzekoa, maiatzean). Pieza honetan kantari ere azalduko da, bere betiko margo-zaletasunari toki uzteaz gain Shakti, aske. Eta beragaz talde polita: Jimena Cabaleti, Joseba Negro,…

Kantak:

La contorsionista (Els catarres)

Sympatique (Pink Martini)

Erreferentziak:

www.shaktiolaizola.com; https://www.facebook.com/ciashaktiolaizola

Francis Bacon: curiosidades sobre un artista genial y excesivo

https://bilbohiria.com/docs2/2017/berbaz/170202_berbaz_shakti.mp3

Deskargatu hemen.


Torturaren biktimentzat «aitortza ofiziala» eskatu die Foro Sozialak erakundeei

«Eginiko kaltean duten erantzukizuna» aitortzeko exijitu die tortura erabili den garaietako gobernuei.

Ekainaren 26an izango da Torturaren Biktimei Laguntzeko Nazioarteko Eguna. Euskal Herriko Unibertsitateko Kriminologiaren Euskal Institutuak Eusko Jaurlaritzaren enkarguz Araba, Bizkai eta Gipuzkoako torturari buruz egindako txostenaren arabera, torturak pairatu izanaren zantzu nabarmenak daude gutxienez 4.113 herritarren kasuetan. Erakunde horrek eginiko beste txosten batean dioenez, Nafarroan gutxienez beste 169 kasu egongo lirateke. Foro Sozial Iraunkorrak biktima horien onarpena eskatu die erakunde publikoei, baita eginiko kaltearen erantzukizuna aitortzeko ere garaian garaiko gobernuei.

Foro Sozialak adierazi du biktima horiek «oso konfiantza gutxi» dutela justizian, eta «diskriminatuta» sentitzen direla. Horregatik, nabarmendu du beharrezkoa dela instituzioen partetik «aitortza ofiziala» jasotzea, biktimentzat garrantzitsuena «egia» delako. Bide horretan, 2019ko ekainean iritsitakoa pauso garrantzitsua izan zela nabarmendu dute. Izan ere, Eusko Legebiltzarrak aho batez onartu zuen bat egitea Torturaren Biktimei Laguntzeko Nazioarteko Egunarekin. NBE Nazio Batuen Erakundeak antolatzen du egun hori.

Halere, oraindik ere pausoak eman beharra dago, azpimarratu dutenez. Aurrera egitea galarazten duten arazoen artean, azaldu dute hainbat alderdik helegiteak jarri dizkiotela poliziaren biktimak aitortzeko Nafarroako Parlamentuak onartutako legeari, eta desadostasunak daudela «torturaren errealitateari dagokionez»: «Errelatoaren bataila esaten zaion alderdien arteko eztabaidak, errespetagarria izanik ere, eragin negatiboa du biktimentzako aitortza neurriak sakonago garatzeko bidean».

Horrez gain, autokritika egiteko eskatu die torturak baieztatu diren garaietan boterean zeuden gobernuei: «Egiaren bidean, oso garrantzitsua litzateke garaian garaiko gobernuek eginiko kaltean duten erantzukizuna aitortzea». Bide horretatik, gomendio dekalogo bat aurkeztu dute, egun dauden «adostasunetan eta desadostasunetan» oinarrituta. Besteak beste, hauek aipatu dituzte: neurriak hartzea torturak errepikatzeko aukerarik ez dagoela bermatzeko; poliziaren zaintzapean edo atxiloketan jasaniko lesioen ondorioz hil direnen kasuak ikertzea; eta torturaren biktimei sinesgarritasuna ematea.


Elena Adrados: konfinamenduko marrazkilaria

Konfinamenduan batzuk sukaldaritza landu dute, beste batzuk gitarra jo dute… Elena Adradosek, berriz, barruan zuen marrazkilaria atera du. Bere etxe parean bizi den haurraren erretratua egin zuen eta leihoan jarri zuen, ondoren lagun batek bere erretratua egiteko eskatu zion… eta, azkenean, lagun eta senitarteko guztiak marraztu ditu. Leihoa marrazkiz bete du eta leihoan kabitzen ez direnak koaderno batean bildu ditu.

Horra hor bere azalpena. “Gure parean bizi den neskatxa, Karen, nire biloba Izarren laguna da. Ez du anai-arrebarik eta, beraz, egun hauetan ez du beste haur batekin jolasterik izan. Hori dela eta, berarentzat marrazki bat egitea eta leihoan jartzea erabaki nuen. Nire lagun batek, hori jakin zuenean, bere marrazkia eskatu zidan. Ez naiz inoiz marrazkilaria izan, baina pixkanaka senitarteko eta lagun guztien marrazkiak egin ditut. Guztiak errotulagailuz. Marrazkiak ikustera etortzerik ez zutenez, Whatsapp bidez bidali dizkiet”.

Konfinamenduak ezkutuko beste dohain batzuk argitara ateratzeko ere balio izan dio. “Goizean marrazkiak egiten ditut eta arratsaldean joste lanak eta yoga. Ez nekien marrazteko eta josteko gai nintzenik, konfinamendua heldu den arte. Nire buruari zin egin nion konfinamenduak ez zuela ni tristetzea lortuko. Eta ez du lortu. Baina artaldea dirudigu. Maskarak ahoa estaltzea oso esanguratsua da. Baina, tira, pentsatzeko ahalmena ez digute kenduko behintzat”.


“Autoaren inguruan egina dago hiria, ez plazaren inguruan”

Kaktusak eta western pelikuletako paisaiak. Arroila Handia. Indioak. Horrelakoa da Arizona. "Politenak ez dira hiriak, natura baizik". Eneko Ganuzaren (Iruñea, 1978) hitzak dira. Harrituta gelditu zen Arroila Handia lehenengo aldiz ikusi zuenean. Franklin D. Rooseveltek esan zuena gogora ekarri du: "Bizitzan noizbait ikusi beharrekoa da". Ameriketako Estatu Batuetako lehendakari ohiak esandakoa betea du Genuzak, baina oraindik hamaika txoko gelditzen zaizkio aurkitzeko. "Oso zabala eta handia da herrialdea; horregatik, paisaia guztiz desberdinak dira".Duela urtebete baino gehiago iritsi zen Eneko Ganuza Phoenix hiriburura. Itsas Zientziak ikasi zituen Palman (Kanariauharteak, Espainia), eta ondoren Ingalaterrara joan zen doktoretza egitera. "Nafarroatik kanpo anitz urtez bizi izan naiz, baina udan itzuli ohi naiz". Gabonetan familiaren bisita izan zuen Arizonan. "Hemen ez dago aukerarik opor luzeak hartzeko, bakarrik 15 bat egun; horregatik ez naiz itzuli nahi bezainbeste". Bioteknologia enpresa batean lan egiten du Phoenixen. "Ikertzailea naiz, eta iluntasunean hazten diren mikroalgak ikertzen ditut". Alga horiek azoka eta supermerkatuetara merkaturatu nahi dituzte, janari, kosmetiko edo botika gisa. Ez dago mikroalga enpresa asko, eta Ganuzak ez zuen bi aldiz pentsatu lana eskaini ziotenean.Lanean duen giroa, gainera, apartekoa da. " Gehien harritu nauena lan egiteko era izan da". Enpresek langileak zaintzen eta motibatzen dituzte. "Personal couching, personal training... kontzeptu horiek hemen oso erabiliak dira, Euskal Herrian ez". Kanpotik lan ereduak "faltsu samarra" eman dezakeela ulertzen du Ganuzak, baina erabat eraginkorra dela dio. "Enpresaren produkzioa hobetzea lortzen dute, eta, aldi berean, langileak motibatuta joaten dira lanera".Arizonako bizimodua "zeharo" autora lotuta dago. Leku batetik besterako distantziak ikaragarriak dira, eta guztiek dute autoa. Auto guztiak primerakoak eta berrienak direla dio Ganuzak. Sonora basamortuan dago Phoenix. Banakako etxebizitzez beteta, ez dago eraikin alturik, ezta etxe orratzik ere. "Hiria ez dago plazaren inguruan eginda, autoaren inguruan baizik; horregatik, aparkalekuetan aurkitzen duzu jende gehien, eta ez parkeetan". Errepublikanoen estatua da Arizona. Armetara eta autoetara ohituta daude. "Familia guztiek dituzte armak, hasieran oso arraroa egiten zitzaidan, eta oraindik ere bai; seinale ona da hori".Horretaz gain, indigena erreserba handienetarikoa du lurraldeak. Sorterriko 300.000 lagun inguru bizi dira. "Erreserbetan beste eskubide batzuk dituzte; adibidez, Arizonan debekatua dago kasinoak eraikitzea, baina erreserbetan ez; horregatik, indiarren diru iturri nagusiena kasinoak dira". Erreserbetako hiriak "triste samarrak" direla azaldu du Ganuzak, inguruan duten natura oso polita den arren. "Desberdintasun handiak ikusten dira, batzuk oso pobreak, besteak kasinoekin...". Ohikoa da auto-stop egitea erreserbetan, askok autorik ez dutelako. Behin, Ganuzak auto-stop egin zuen erreserba batean, eta navajo indio batek hartu zuen bide erdian. Indioaren etxea ezagutu zuen, eta familia ere bai. "Sekulako esperientzia izan zen, oso jatorrak eta umilak ziren; primeran hartu gintuzten".Globe herria gustuko du Ganuzak. "Hutsik dago herria; kobrea ateratzen zuten garai batean handik, urrezko aroa izan zuen, baina 1930eko hamarkadan hutsik geratu zen". Hala ere, etxe guztiek zutik jarraitzen dute, eta horrek berezia egiten du herria. "Ikaragarria da".Behin, Tucsongo irakasle batekin topo egin zuen Ganuzak. Hitz egiten hasi, eta jatorriaz galdetu zion Ganuzari. Arizona hitza euskalduna dela esan zion. "Haritz ona esan nahi duela azaldu zidan". Orain dela 100 urte euskaldun artzain ugari joan ziren Arizonara. "Flagstaff hirira joan ziren gehienak, eta han haritzak ohikoak dira; hortik, izena". Oraindik ere, Euskal Herritik etorritako artzainen arrastoa agerian da. "Euskal artzainek zuhaitzetan haien izena eta urtea idazten zuten". Euskal aztarnak aurkitzea gustatzen zaio Ganuzari. Hala ere, gaur egun bizi direnak Euskal Herria ez dutela ezagutzen dio. "Phoenixek bakarrik ehun urte ditu; ez du erro historikorik, hiri gaztea da".Urte hauetan guztietan izugarri hazi da hiria. Metropoli eremuak 4 milioi biztanle baino gehiago ditu. Gero eta immigrazio gehiago dagoela konturatu da Ganuza. "AEBetako beste estatuetatik jende asko etorri da, baita Mexikotik ere". Muga egiten du Arizonak Mexikorekin, eta latino-amerikar komunitatea handiak sortu dira. "Arizonaren %25 latindarrak dira". Ganuza mexikar merkatuetara joan ohi da erosketak egitera. "Han barazkiak eta frutak askoz hobeak dira; eta merkeagoak ere bai". Baina Arizonako haragia da gehien gustatzen zaiona: "Hemen haragia primerakoa da; hemen jaten dituzten hanburgerrak ez dira McDonaldsekoak".


Cuaronen 'Roma'-k irabazi du Veneziako sari nagusia

Jacques Audiardek jaso du zuzendari onenaren saria 'The Sisters Brothers' AEBetan egindako westernarekin


«Kirola praktikatzetik harago, badaude beste mila gauza gazteentzat»

Saltseroen artean saltseroenetakoa da Julen Iraola (Ordizia, 1996). Oraintxe, frente ugari ditu irekita; Segan eta Gaubela taldeetako abeslaria da, Belaino taldearentzat soinu teknikari lanak egiten ditu eta soinu teknikari ikasketak egiten ari da. Ordiziako Herri Antzokiko lan taldean ere badabil eta Ataun irratian kolaboraitzaile lanak egiten ditu. Gainera, orain dela gutxi Euskal Telebistako Bagoaz saioan agertu zen kantatzen, eta aurretik, Kantugiron ere parte hartu zuen, saioa irabaziz.

Nondik datorkizu saltsarako afizioa?

Egia esan, ez dakit, baina egia dena da betidanik gustatu izan zaidala saltsa. Gauza desberdinak probatzea dut gustuko. Umetatik kirola praktikatzeko ideia sartu digutenaren sentsazioa dut; niri, ordea, beste gauza batzuk ematen zidaten atentzioa. Kirola praktikatzea oso ongi dago, baina hortik harago ere badaude beste mila gauza. Ordizian, esaterako, kirol taldeek diru laguntza asko jasotzen dute. Kultur taldeek ere laguntza berdinak izatea ez legoke batere gaizki. Kontuan hartu beharko lituzkete kirola ez den gauzetan interesa dituzten pertsona edota taldeak.

Niri, irratiaren mundua, telebista, musika eta zinema gustatu izan zaizkit txikitatik, pasioak dira niretzat. Eta orain, guztiak uztartzea lortu dut.

Segan taldeko abeslaria zara.

Pasa den urtean jaiotako proiektua da Segan. Egan talde mitikoko Xabier Saldias taldea uzteko gogoz zegoen eta berak egin zidan proposamena. Lau urte ibili naiz plazaz plaza Egan taldearekin eta haientzat Com-munity Manager lanak egiten.

Esan daiteke Segan, Egan taldearen jarraipena dela. Segida eta Egan hitzak elkartzetik dator. Bi abeslari gaude, ni eta Izaro Markotegi legazpiarra. Dantzariak ere baditugu. Saldiasek zuen ideiari jarraipena emateko modua da. Herriko jaietan animazio lanak egiteko ikuskizuna dugu. Musika motari dagokionez, eskaintza zabala dugu. Haur, gazte eta helduentzako ikuskizuna da egiten duguna. Lau-bat orduko saioa dugu prestatuta jendea dibertzeko.

Nolatan ezagutu zenuen Saldias?

Orain dela urte dexente, Altamira auzoko jaietan izan ziren Egan taldekoak. Ni ere han izan nintzen ikusle bezala eta asko gustatu zitzaidan egiten zuten ikuskizuna. Ikusleek ikuskizunean aktiboki parte hartzen dute, eta horrela, nik ere kantatu nuen egun hartan. Hura izan zen taldearekin lehenengo kontaktua.

Hurrengo urtean ere Altamiran izan ziren eta harremanak estutzen joateko balio izan zuen. Izan ere, nire familiak Altamiran duen tabernan afaltzera ere gonbidatu genituen. Taldeko jarraitzaile sutsu egin nintzen denbora gutxian.

«Irratiaren mundua, telebista eta musika gustatu izan zaizkit txikitatik»

«Xabier Saldias Egan uzteko gogoz zegoen eta berak egin zidan proposamena»

«Segan, Egan taldearen jarraipena da, segida eta Egan hitzak elkartzetik dator izena»

«Egan taldearen ‘Mexiko’ kantuarekin irabazi nuen Kantugiro»

«Momentuz esku artean ditudan proiektuetan buru-belarri egin nahi dut lan»

Nolakoa da jarraitzaile zaren talde horretako abeslari izatera heltzea?

Gerta dakizukeen gauzen ar-tean gauzarik politena da. Saldiasek erretiratzeko gogoa zuen eta taldearekin jarraitzeko proposamena egin zidan. Nola esango nion ezetz?

Segan taldeko abeslaria ez ezik, Gaubela taldekoa ere bazara.

Gaubela proiektu oso berria da niretzat. Taldeak ibilbide luzea du, Egan taldearen garaikoa baita. Baina ni orain dela gutxi sartu naiz. Aurpegi berriak eta ukitu berri bat eman nahi zioten eta horregatik egin zidaten proposamena, eta nola ez, baiezkoa esan nien. Orain udako denboraldia prestatzen ari gara. Ea nola ateratzen den. Instrumentudun taldea da, erromeria girokoa. Ilusio handiz hasi dut ibilbide berri hau.

Soinu teknikari lanak ere egiten dituzu. Nolatan hasi zinen lan horretan?

Jakintza Ikastolan nenbilenean irratia genuen, eta hantxe eman nituen lehenengo pausoak. Urte dezente eman nituen han. Irrati hura geldituta zegoen eta ikasle talde bat biziberritzen saiatu ginen. Irratsaio bat egin genuen eta ni aritu nintzen kontrol mahaiarekin.

Ondoren, Segan taldearekin aritu nintzen soinu teknikari lanak egiten. Esperientzia pixka bat banuen, Jakintzako irratian eta Segan taldekoekin hartutakoa, baina gehiago ikasteko gogoa ere banuenez, soinu teknikari ikasketak egitea pentsatu nuen. Eta horretan ere ari naiz oraintxe.

Ataun irratia. Zer kontatu dezakezu horri dagokionean?

Lagun baten bidez jakin nuen proiektu honen inguruan eta Ioar Aizpuruarekin harremanetan jarri nintzen. Ioar Ataun irratiko sortzailea da, eta bera ezagutzean harrituta gelditu nintzen. Izan ere, 16 urte baino ez ditu eta orain dela bost urte jarri zuen abian Ataun irratia Internet bidez. Gurasoen laguntzarekin hasi zen beharrezko aparagailuak erosita. Bere izaera, mentalitatea, antolaketa… urrea balio duen mutila da.

Orain, proiektu horren parte ere banaiz beste hainbat kolaboratzailerekin batera. Irratsaio bat egiteko proposamena egin zidan Aizpuruak, baina saltsa gehiegitan nago sartuta oraintxe, eta nahiago nuen kolaboratzaile lanak egitea momentuz, eta halaxe ari naiz. Konfidantza handia sortzen didan proiektua da, ziur nago pixkana-pixkana hazten joango den irratia dela. Momentuz, bost urte bete ditu eta lanean jarraitzea da proiektu horretan sartuta gaudenon asmoa.

Kantugiro saioan ere parte hartu zenuen.

Ustekabekoa izan zen. Lagunekin kafe bat hartzen nengoela, ETBtik mezu bat jaso nuen Kantugiron parte hartu nahi ote nuen galdetzen. Une horretan ezin nuen sinetsi. Ordiziako festak ziren eta jende mordo baten aurrean kantatu behar nuen. Une hartan zer esan ez nekiela gelditu nintzen.

Hurrengo egunean baietz esan nien eta oso esperientzia polita izan zela aitortzen dut. Oso ongi pasatu nuen, eta irabazi egin nuen. Ez nuen horrelakorik espero, oso bat-batekoa izan zen. Egan taldearen Mexiko kantarekin irabazi nuen. Apropos aukeratu nuen kanta hori. Egan taldearen jarraitzaile sutsua bainaiz.

Nola ikusten duzu etorkizuna?

Momentuz esku artean ditudan proiektuetan buru-belarri egin nahi dut lan, guztiak aurrera segi dezan. Ilusio handia dut jarrita guztietan eta espero dut martxa onean jarraitzea.


Miguel Garciak alta hartu eta ospitalea utzi du

Bere etxean atsedena hartu eta futbolean jokatzen ezingo duela jarraitu barneratu beharko du.

Miguel Garciak atsedena hartuko du ondorengo egunotan bere etxean eta futbolean jokatzen ezingo duela jarraitu barneratu beharko du. Guztiz osatuta dagoenean prentsaurrekoa emango du bere sentzazioak adierazteko.


XV. Elkartasun Krosean herritarrei parte hartzeko deia egin diete

Gaur aurkeztu dute Tolosan egiten den XV. Elkartasun Krosa. Samaniego eta Orixe ikastetxeek antolatzen dute, eta San Silvestre egunez, hau da, hilaren 31ean izango da lasterketa. Koldo Arsuaga Tolosako Udaleko zinegotzia, Iban Gallego Samaniego eta Orixe ikastetxeetako koordinatzailea eta Inma Esnaola Biblio-Mula proiektuko kidea izan dira, aurkezpenean.

[/caption]

Haur eta helduei zuzendutako lasterketa da. Hamabost urte betetzen dituen urte honetan, Tolosaldeko herritar guztiei lasterketan parte hartzeko eskatu diete antolatzaileek. Bost kilometro baino ez direla nabarmendu dute.

Berrikuntzen artean, irteera puntua dago. Aurten, Plaza Zaharretik aterako dira korrikalariak, eta amaiera Zerkausian izango da. Aldaketa honekin, Korreo kalera sartzerakoan hainbat haurrek izaten dituzten zailtasunak ekidin nahi dituzte. "Sakabanatuago iritsiko direla uste dugu bihurgunera, eta erorikorik ez izatea lortu nahi dugu", azaldu du Iban Gallegok.

Iaz, haur eta helduen artean, 1.200 lasterkaritik gora izan ziren, eta kopuru hori hobetu nahi dute. Hilaren 14tik 29ra, Aralar Kirolak dendan izena emateko aukera egongo da. Egunean bertan, Zerkausian eman ahalko da. Aldez aurretik izena emanez gero 6 euro ordaindu beharko da, eta egunean bertan 10 euro. Haurrek doan parte hartzeko aukera dute.

Helmugaratzen diren lehen 525 lasterkarientzat kamisetak izango dira. Eta parte hartzaile guztien artean afariak zozkatuko dituzte.

Lasterketa honetan ateratzen den dirua, berriz, Kolonbiako haur eta gazteei laguntzeko izango da. Biblio-Mula proiektuarentzat izango da, bertako ikastetxearekin baitago senidetuta Tolosako Samaniego ikastetxea.


Segurtasun Sailak 'mozal legea' ezarri dio Hala Bedi irratiko kazetari bati

Ertzaintzak kazetari bat 'mozal legea'rekin zigortu duen lehen kasua da.

'Mozal legea' oinarri, Eusko Jaurlaritzako Segurtasun Sailak 600 euroko isuna jarri dio Hala Bedi irratiko kazetari bati, Errekaleor (Gasteiz) auzo okupatuaren argindarra moztu zuten egunean, maiatzaren 18an, egindako lanagatik, irrati libreak jakinarazi duenez.

Salaketan irakur daitekeenez, Ertzaintzak ezarritako segurtasun hesia "apurtzea" eta ertzainei "indarkeriaz oldartzea" egotzi dio Segurtasun Sailak kazetariari.

Hala Bedik, baina, gezurtatu egin ditu akusazioak, eta azaldu du kazetaria dagoeneko Errekaleorren barruan zegoela Ertzaintzak segurtasun hesia ezarri aurretik. Gainera, ertzainek telefonoa apurtu zioten. Horren ildotik, isuna auzo okupatuko "argi mozketaren jarraipena egiteagatik" jarri dutela kritikatu dute, barruan zegoen hedabide bakarra zelako.

Irrati libreak gogorarazi duenez, Ertzaintzak kazetari bat 'mozal legea'rekin zigortu duen lehen kasua da, eta aurreratu du ez duela ordainduko isuna, "lege injustuak desobeditzeko dugun legitimitatea" dela eta.

Gainera, Hala Bedik gogora ekarri du iaz Eusko Jaurlaritzak "mozal Legea ez ezartzeko konpromisoa" hartu duela.

Bere aldetik, Segurtasun Saileko iturriek diote Ertzaintzak "legea betetzen" duela eta helegitea jartzeko aukera ere badagoela.


AHTari 'ez' esan diote Urruñan

600 lagun elkartu dira elkarretaratzean, auzapezak eta herriko elkarteek deituta.

AHT ez-Non LGV aldarrikatu dute gaur Urruñan (Lapurdi) ehunka lagunek, elkarretaratzean. Abiadura handiko trena Lapurditik pasatzearen aurka azaldu dira, trenbide berria egitearen kontra. 600 bat lagun batu dira, Signatute enpresaren aurrean, Odile De Coral auzapezak (UMP) eta elkarteek deituta.

Abiadura handiko trena egingo balute, Urruñatik oso gertu pasatuko litzateke -hilabete barru jakingo da nondik igaroko litzatekeen-, eta auzapezak gaur ere azaldu du egitasmoak herriari kalte egingo liokeela.

Duela bi aste Baionan milaka lagunek manifestazioa egin zuten AHTaren aurka. Azkainen (Lapurdi) ere egin dute mobilizazioarik azkeneko egunetan.


Gaur iluntzeko Txorotxaranga bertan behera gelditu da

Taldekideen arazo pertsonal bat dela medio, Andramaixetako egitarauan gaur arratsaldeko zazpietarako aurreikusita zegoen Txorotxaranga ez dute egingo azkenean.


Lasa eta Olazabal Olaizola II.a eta Mendizabalen aurka neurtuko dira


Wukroren alde korrika, urtea bukatzeko

Aurten ere Wukroren aldeko San Silvestrea, 4km-tako lasterketa antolatu da abenduaren 31rako. Izenematea irekita dago Ibai Mendin eta Pelotadendan, eta kirolprobak.com webgunean; 13 urte arteko haurrentzat debalde, eta 14 urtetik gorakoek 6 euro.


Gabonetarako kiroldegian ze jolas nahi dituzten erabaki dute umeek

Aurreko egubakoitzean Udaleko Gazteria eta Hezkuntza arduradunek herriko neska-mutikoekin egindako batzarrak eman ditu fruituak.

Gabonetako oporretan zer egotea nahi duzu? galderari erantzuna emateko batzarra egin zuten udal ordezkariek Lehen Hezkuntzako 9 eta 12 urte arteko neska-mutikoekin eta galderak dagoeneko badu erantzuna: urtarrilaren 3an, 4an, eta 5ean —egun horretan goizez bakarrik— Labegaraietako kiroldegia jolasgune bilakatuko da adin tarte horretako gaztetxoendako, eta, besteak beste, tirolina, zezen mekanikoa, eskulan tailerrak eta dantzarekin lotutakoak egongo dira, gaztetxoek hala erabakita.

Herriko hiru ikastetxeetako –gonbidapena ikastetxeen bitartez egin zitzaien gaztetxoei– 38 neska-mutikok hartu zuten parte osoko bilkuren aretoan egindako batzarrean, eta, taldeka jarrita, idatziz zein marrazki bidez azaldu zituzten euren proposamenak.

Egoki baloratu dute ekimena

Gaztetxoek oso ondo baloratu zuten bileran Udalak euren iritzia eskatu izana eta eurekin batera Gabonak planifikatzea. Udaletik, bestalde, Leire Iruin Gazteria eta Hezkuntzako zinegotzia eta Nagore Narbaiza sail horretako teknikaria izan ziren bileran eta eurek ere bileraren oso balorazio positiboa egin dute: "Umeek jarrera positiboa eta parte-hartzailea azaldu zuten", esan du Nagore Narbaiza teknikariak.

Parte-hartze kultura hedatu

Udaletik aurreratu dutenez, batzar hori egitea erabaki zuten umeak eurak izan zitezen protagonista Gabonetan antola daitezkeen ekintzak erabakitzeko orduan. Baina beste helburu sakonago bat ere badu egitasmoak: umeen artean herri dinamikan parte hartzeko kultura zabaldu nahi dute Udaletik, "eta horretarako ezinbestekoa da txikitatik hastea", esan dute udal arduradunek. "Argi daukagu parte hartuz ikasten dela parte hartzen", azpimarratu dute.

Helburua hori izanik, eta egubakoitzeko bileraren balorazio positiboa egin ostean, aurrera begira halako batzar gehiago egingo dituztela aurreratu dute Udaleko Gazteria eta Hezkuntza Sailetik.

Gabonetan ekintza gehiago

Umeen Gabonetako oporretako aisialdi eskaintza oparoa izango da aurten. Esandako 9 eta 12 urte arteko gaztetxoendako kiroldegiko guneaz gain, beste bi gune ere egongo dira, 8 urtera arteko neska-mutikoendako.

Alde batetik, eta berrikuntza moduan, Martinez de Iralako gimnasioan tailerrak eta ikuskizunak egongo dira abenduaren 26tik 30era bitartean. Jardun euskara elkarteak kudeatutako txokotan banatuta, globoflexia, sukaldaritza eta makillajea bezalako tailerrak egongo dira eta horren guztiaren osagarri, egunero, 18:30ean, ikuskizun bat.

Beste alde batetik, urtarrilaren 2tik 4ra urteroko jolasgunea jarriko dute Udal Pilotalekuan, hori ere 8 urtera artekoendako.


Autobiografia eta harria, 'Erlea' berriaren ardatz

Bernardo Atxagak zuzentzen du. Ale bakarra kaleratuko da aurten eta hau izango da seguraski aurrerantzean honen erritmoa.

Erlea aldizkariaren seigarren alea aurkeztu du Euskaltzaindiak. Bernardo Atxagak zuzentzen duen literatur aldizkariaren zenbaki berri honek bi gai ditu ardatz: autobiografia eta harria. Irudiaren arduradunak oraingoan, Gorka Salmerón argazkilaria eta Jon Zabaleta marrazkilaria izan dira.

Erlearen ale bakarra kaleratuko da aurten eta hau izango da seguraski aurrerantzean honen erritmoa. 24 lagunek parte hartu dute seigarren ale honetan, besteak beste, Uxue Apaolaza, Miren Azkarate, Ramón Etxezarreta, Josemari Iturralde, Maialen Lujanbio, Juan Ramon Makuso edota Arantxa Urretabizkaiaren testuak aurkituko ditugu bertan.

Lehen aldia da, hori ez baita bere helburua, berri bat ematen dena aldizkari honetan, bada bere eskutan, ezagunak ez diren, argitara gabe dauden Borgesen hitzaldi batzuen grabazioa eta horren berri ematen du Erleak.

Ardatz baten inguruan egituratu ohi da aldizkaria 6. Ale hau bi ardatz nagusiren jiran dabil autobiografiak eta harria: Borgesen inguruko berri honek badu autobiografiarekin zerikusia ere.

Autobiografia eta harria zenbaitetan uztartuta datoz elkarrizketa berean esatebaterako, baina Erleak ohi bezala beste eduki batzuk ere proposatzen ditu, artikuluak, ipuinak, poemak edota objektuen bidezko elkarhizketa, honetan Xabier Kintanari egiten zaio galdeketa eta bat baino gehiago harrituko da honek hautatu dituen objektu eta piztirekin…Egilearentzat azkena izaten da beti hoberena, oraingoan ere bai.

Andres Urrutiak euskaltzainburuak irakurleari gonbitea luzatzen dio ale honetan ere aurki dezan non egiten den erlearen aipua.


Sasoiko frutarik eta barazkirik onenak Bergarako azokan

Barazkiak, frutak, gaztak, pastelak, odolosteak eta sagardoa protagonistak izan dira Bergarako San Martin azokan, eta ondoren, paella-janaz gozatzeko aukera izan dute herritarrek. Paella jan aurretik, sagardoa doan edateko txokoa izan da aurten berritasun handiena. Odolosteetaz gozatzeko aukera ere izan dute gerturatu direnek.

Sarituak hurrengo hauek izan dira:

Barazkietan 17 parte hartzaile izan dira, lehenego saria Antzuolako Tomas Larrañagak eskuratu du; bigarren saria Soraluzeko Esosi Etxeberriak; eta hirugarrena, Bergarako Karmen Etxeberriak.

Fruta lehiaketan 8 postuk parte hartu dute, eta Kontxi Izagirre antzuolarrak lortu du sari nagusia. Bigarren saria Igorreko Urtza Sarrionaindiarentzat izan da, eta hirugarrena Iurretako Sonia Isasirentzat.

Gazta lehiaketan 24 ekoizlek parte hartu dute, eta aurten maila oso altua izan dela adierazi dute antolatzaileek eta epaimahaiak. Lehenengo saria Araiako Aixtra elkarteak lortu du; bigarrena, Elgoibarreko Mausitxak, eta hirugarrena Ilarduiako La Leze elkarteak.


Ainhize Obeso izan da iraileko kide berrien artean egindako zozketaren irabazlea

Hilero zozkatuko dugu HIRU3ko opari sorta bat bazkide egiten direnen artean. Dagoeneko bazkide direnek ere zozketan parte hartzeko aukera izango dute klubera bazkide berriak ekarrita.

Irailean bazkide egin direnen artean, HIRU3ko opari sorta zozkatu dugu, eta Ainhize Obeso dugu irabazlea. Gure kamiseta eta diskoa, itsulapikoa, estutxe magikoa eta beste hainbat opari jasoko ditu Ainhizek. Zorionak!

Halaber, hilero egingo dugu HIRU3ko opari sorta baten zozketa hil horretan bazkide egiten direnen artean. Ondorioz, urrian zehar HIRU3ko kide eginez gero, hurrengo zozketan hartuko duzu parte.

Bazkide direnek zozketan parte hartzeko aukera

Gainera, lehendik kide direnek ere izango dute zozketan parte hartzeko aukera, HIRU3 klubera kide berri bat ekarrita. Horretarako, kide berriaren datuak kide gunea orrian sartzean, bere kide zenbakia sartu beharko du horretarako prestatuta dagoen atalean.

Gogoan izan bazkide egitea doakoa dela. Horretarako, gure webgunean daukagun formularioa bete behar duzu. Abantailak besterik ez du: leku zehatz batzuetara eta PortAventura joateko sarrera bat doan, helduentzako sarrera bat erosita; zure urtebetetze egunean zoriondu egingo zaitugu ETB3n eta webgunean; antolatzen ditugun zozketetan parte hartzeko aukera…

Animatu! Egin zaitez HIRU3ko kide! Izan hiru!


Lehendakarigaien artean Urkulluk lortu du ikusle kopuru handiena ETB2ko saioan [azken saioaren bilduma Storify-n Mikel Peruarenak]

Lau lehendakarigai izan dira ETB2ko Euskadi pregunta saioan —Iñigo Urkullu, Patxi Lopez, Antonio Basagoiti eta Laura Mintegi—, eta ikusle kopuru handiena izan duen saioa Urkullu EAJko hautagaiarena izan da.

EITBren arabera, Urkulluren agerraldiak 144.000 ikus-entzule izan zituen batez beste, EAEko eta eragin eremuan. %18,5eko audientzia lortu zuen. EITBk gaineratu du 365.000 pertsonek bat egin zutela saioarekin emanaldian zehar.

Hilaren 3an Lopez gaurko lehendakaria eta PSE-EEren lehendakarigaia izan zen Euskadi pregunta saioan. Batez beste, 107.000 ikus-entzule izan zituen EAEko eragin esparruan, eta %11,7ko audientzia. EITBk azaldutakoaren arabera, 336.000ko audientzia metatua izan zuen.

Basagoiti PPren lehendakarigaia irailaren 28an izan zen: programak %12,2ko jarraipena eduki zuen; batez beste, 93.000 ikus-entzule. Audientzia metatua, berriz, 291.000 lagunekoa izan zuen.

Irailaren 21ean hasi zen Euskadi pregunta, Mintegi EH Bilduren lehendakarigaiarekin. Saioak %12,5eko jarraipena eduki zuen, batez beste 101.000 ikus-entzulekoa, eta 286.000 ikus-enzuleko audientzia metatuta.

[Storify]http://storify.com/peruarena/euskadi-pregunta-inigo-urkullu[/Storify]

Lehendakarigaien eztabaida ETB2 kateak hilaren 10ean eta 17an lehendakarigaien arteko eztabaidak emitituko ditu. Lehenengoa hilaren 10 ean izango da, 22:30ean; Patxi Lopez, Iñigo Urkullu, Antonio Basagoiti, Laura Mintegi, Raquel Modubar eta Gorka Maneiro izango dira saioan. Bigarrenean aldiz, Urkullu, Lopez, Basagoiti eta Mintegi arituko dira solasean. ETB1ek urriaren 11n eta hilaren 18an 21:15ean eztabaidak eskainiko ditu.


‘Hitzorduak’: iritziak trukatu, hausnartu eta elkarri entzuteko ekimena etzi Biterin

Izena emateko 948 22 71 22 telefonora deitu behar da; bertan eskatzen diren galderei erantzun behar zaie.

Hitz egiteko garaia da, entzutekoa, parte hartzekoa da ‘Hitzorduak’ ekimenaren lema. Lokarrik, akordioaren eta kontsultaren aldeko herritarren sareak, ‘Hitzorduak’ ekimena antolatu du Hernanin etzi. Helburua da, pertsona ezberdinak biltzea, joera politiko eta alderdi sozial ezberdinetako kide diren herritarrak elkartzea. Gaiaren inguruan esperientzia eta ezagutza duen pertsona batek gidatuko du topaketa, eta eztabaidara gerturatzen eta zalantzak argitzen lagunduko du. Ekimena iritzia trukatzeko lekua izatea nahi du Lokarrik, hausnarketakoa eta elkarri entzutekoa.

Errenteriako ‘Eraikiz’ ekimenaren harira

Topaketa Errenterian egin zen ‘Eraikiz. Azalpena eta balorazioa’ ekimenaren harira antolatu dute. Julen Mendoza, Errenteriako Alkateak parte hartu zuen topaketa hartan, eta etzi Biterin izango da.

Izena eman behar da

Topaketan parte hartu nahi dutenek izena eman beharko dute aldez aurretik, konfiantza eta segurtasun giroan egin nahi baita; gehienez 30 lagun elkartuko dira. Horretarako 948 22 71 22 telefonora deitu behar da eta bertan eskatzen diren galderei erantzun. Ekimena Biterin egingo dute, etzi, 19:00etan.


Erraustegiaren kontrako kontzentrazioekin bat, hernaniarrak ere

Erraustegirik ez! Ez gure izenean lelopean, hernaniarrek bat egin zuten herenegun Erraustegiaren Kontrako Mugimenduak herri guztietan deitutako mobilizazioekin. Horrez gain, gaur egingo dute deialdi orokorra Lasarte-Orian, erraustegia eraikitzen hasiko diren eta inaugurazio ofiziala egingo duten egunean; orduan, goizean elkartuko dira Merkabugatin, erraustegia izango denaren sarreran. Bukatzeko, azkeneko zita garrantzitsua hilaren 27an izango da, Zubietan, Erraustegiaren Aurkako Egunean.


Aurten Larraulen da indusketa gunea

Zizurkil, Aduna, Asteasu eta Larraulgo udalek auzolandegia antolatu dute Saseta Defentsa sisteman, Aranzadik gidatuta

Laugarren aldiz antolatu dituzte auzolandegiak Aiztondo bailaran. 2013an egin zituzten lehen indusketak Adunan, Eusko Jaurlaritzak babestuta eta berreskuratze lanekin jarraitu beharra zegoela sinistuta, Aduna bertako, Zizurkilgo eta Asteasuko udalek segi dute egitasmoarekin. Iaz, laguntzaile bezala batu zitzaien Larraulgo Udala, eta aurten, proiektuaren parte bihurtu da. Are gehiago, bi asteotan bertako lurretan egingo dituzte indusketak eta Larraulgo udaletxean eta kultur etxean hartu dute ostatu auzolandegian parte hartzen ari diren 14 gazteak.

Astelehenean, iritsi ziren parte hartzaileak Larraulera eta Aranzadi zientzia elkarteko arduradunek eman zieten ongi etorria. Manex Arrastoa zizurkildarra eta Iñaki Altzuguren andoaindarra ariko dira begirale lanetan eta indusketa lanak Julien Blancok eta Alba Peñak zuzenduko dituzte. Astelehenean bertan, auzolandegiaren inguruko oinarrizko azalpenak eman zituen Historian doktore den Karlos Almorzak Larraulgo liburutegian. 1936ko uztailaren 18ko altxamendu faxista gertatu eta hilabete exkaxera Aduna, Zizurkil eta Asteasuko mendietan Saseta komandantearen agindupean osatu zen defentsa sistema horretan gertatutakoak azaldu zizkien parte hartzaileei.

Toki horretan bertan uztailaren 15era bitartean ariko dira indusketa lanetan. Parte hartzaileetako bik 15 urte dituzte eta gainerakoak 18 eta 24 urte artekoak dira, historia edo arkeologia ikasten ari direnak, edo besterik gabe ikertzea afizio bezala dutenak. Udako oporraldia beste era batera pasatzea erabaki dute eta eskualdeko udalen eta Aranzadiren eskutik hainbat irteera eta hitzalditan parte hartzeko aukera izango dute datozen egun hauetan.

Hamalau parte hartzaileetatik hirurekin aritu da hizketan Tolosaldeko Ataria:

- Nagore Sanchez (Barakaldo, 1995)

- Antonio Jose Enriquez (Motril - Granada, 1997)

- Ander Otaño (Zizurkil, 1992)

EGITARAUA

UZTAILAK 7, LARUNBATA

16:00. Aitzol Arroyok gidatuta Irungo batailaren eta memoria historikoaren inguruko bisita Hondarribiara.

UZTAILAK 10, ASTEARTEA

18:00. Polloeko hilerrian Jose Arana borrokan hildako EAE-ANVko gudariaren omenezko plaka jartzea, Zizurkilgo Udalaren eskutik.

UZTAILAK 11, ASTEAZKENA

18:00. Zizurkilgo Plazida Otaño liburutegian Emakumeak frankismoan hitzaldia emango dute Amets Zalakainek eta Esti Amenabarrok.

UZTAILAK 12, OSTEGUNA

14:00. Oiartzunera irteera, Kattin Txiki elkarteko kide baten eskutik.

UZTAILAK 13, OSTIRALA

18:00. Adunako kultur aretoan, Josu Santamaria eta Joanes Karreraren hitzaldia memoria historikoaren berreskuratze lanen inguruan.


Alaitz Aranbarrik zilarra irabazi du Espainiako Gimnastika Erritmikoko Kopan, kadeteetan

Eibarko Ipurua taldeagaz lehiatu dira, Zaragozan, lau egunez, Aranbarri markina-xemeindarra (kadete maila) eta Aranburu eta Bilbao ondarrutarrak (alebin maila),. Giro izugarria egon da lau egun horietan, gimnastika erritmikoa kirol minoritarioa izan arren, pasioz bizi delako.

Gimnastika erritmikoa; argazkian, Alaitz Aranbarri

75 taldek eta 3.000 gimnastak lehiatu dute Espainiako Kopa, eta horrenbestez, bertoko gimnastek lortutako emaitzak bikainak izan dira.

Barikuan lehiatu zuten kadeteek, eta txapelketara joan ziren bi euskal taldeek lortu zuten podiuma: Tolosa izan zen irabazlea, eta Ipurua bigarrena; haien atzetik, hirugarren, kanariarrak izan ziren. “A ze poza hartu genuen bettan egon ginenok. Ariketa ia perfektua egin zuten; are gehiago, konturan hartuta bertan zegoen konzentrazioa eta tentsioa”, esan du Aranbarriren aitak.

Eibarko Ipurua taldeko kadeteak eta alebinak, Zaragozan

Domekan lehiatu ziren alebinak, tartean Enara Bilbao eta Lur Aranburu ondarrutarrak. Eskuratu zuten postua –hamargarren postua– bikaina izan zen,

Emaitzak ikusita, Ipurua taldea “oso pozik” dago neskek emandako mailagaz, errendimenduagaz. Bakarkako lehiaketak prestatzen hasiko dira orain.


Ertzain batek lau atzamar galdu ditu atzo Getxon indargabetu zituzten lehergailuak aztertzen ari zela

Bonba baten detonagailuak eztanda egitean zauritu da artezilari espezialista, eta Gurutzetako erietxera eraman dute. Beste ertzain bat ere ospitalera eraman dute, leherketaren zaratak entzumenean mina sortu diolako; eman diote senda-agiria. Iurretako ertzain etxean gertatu da istripua.

Atzo Getxon (Bizkaia) indargabetutako lehergailuak aztertzen ari zirela zauritu egin da ertzain bat gaur goizean, 10:30ak aldera, Eusko Jaurlaritzaren Herrizaingo Saileko iturrien arabera, eta eskuin eskuko lau hatz galdu egin ditu, baita esku bereko hezur batzuk hautsita ere. Besteko hiru atzamar ere zaurituta dauzka. Ebakuntza egingo diote laster Gurutzetako erietxea; hango larrialdi zerbitzuetan ingresatuta dago.

Bonba baten detonagailuak eztanda egitean zauritu da ertzaina; artezilari espezialista da. Iurretako (Bizkaia) ertzain etxean gertatu da istripua, eta aipatutako erietxera eraman dute.

Beste ertzain bat ere eraman dute ospitalera, eztandaren zaratak entzumenean mina sortu diolako. Segituan eman diote senda-agiria, lesiorik ez daukalako.

Getxoko epaitegian bi lehergailu aurkitu zituen atzo Ertzaintzak, bat bost kilokoa eta bestea hirukoa. Goizeko seiak aldera ETAren izenean ari zela esan zuen norbaiten deia jaso zuten Sos Deiak-en. Getxoko epaitegian lehergailua jarri zutela eta ordu erdiren buruan zartatuko zela ohartarazi zuen.

Hara joan, eta motxila baten barruan aurkitu zuten ertzainek lehergailua, bost kilo kloratita. Kendu eta indargabetzea lortu zuten. Handik ordu batzuetara, epaitegiko kamerako bideoak ikusten ari zirela, motxila utzi zuten bi lagunek ondoko zaborrontzi batean zerbait sartzen zutela ikusi zuten. Aztertu eta lehergailua aurkitu zuten han ere, hiru kilo kloratita.

Atzo bildutako material hori aztertzen ari zirela zauritu da ertzaina.


Orientazio ikastaroa egingo dute irailaren 13an Lapurriturri inguruan

Lapurriturriko Informazio Gunean orientazio ikastaro berri bat antolatu du datorren irailaren 13rako (igandea da), Gipuzkoako Orientazio Taldearekin laguntzarekin batera. Azken asteotan bezalaxe, prebentzio neurri bereziak hartuko dira: maskara erabili beharko da eta partaideak bederatzi kideko bi taldetan banatuko dira.

Izena emateko epea datorren astelehenean (hilak 31) zabalduko dute, estekan honetan edota 010 telefono zenbakian. Ikastaroak bi ordu eta erdiko iraupena izango du (10:00etatik 12:30era) eta informazio gunean bertan hasiko dute. Antolatzaileek oinetako erosoak, ura, hamaiketakoa eta iparrorratza eramateko deialdia egin diete interesdunei.


Ametsak egi bihurtzen jarraitzen dute Nik Tri Triatloi Elkarteko taldekideentzat

Uztailaren 22an ospatu zen Gasteizko triatloian hartu zuten parte Gurutze Esnal, Marta Horrillos, Pedro Ayestaran eta Juan Carlos Rojas taldekideek, bakoitzak bere distantzian, jarritako helburuak lortuz.

2013. urtean Nik Tri Triatloi Elkartea (Zarautz) sortu zenean, inork ez luke imajinatuko Gasteizen gertatu dena posible izango zenik, batez ere protagonista beraiek.

Lehen egunetik elkartearen helburua triatloia ahalik eta jende gehienarengana iristea izan da, goi mailako kirola denaren pentsaerarekin hautsi, beldurrak alde batera utzi eta nahi duen orori triatloia probatzeko aukera emanaz. Sortu zen urtean 5 kide izan zituen elkarteak, 2017-2018 denboraldian 88 kide ditu, horietatik %47a emakumeak.

Gurutze Esnal, Marta Horrillos eta Pedro Ayestaran dira, besteak beste, erronka hori lortu izanaren adierazleak. Taldean hasi ziren arte ez zuten inoiz triatloia probatu, nahiz eta bakoitzak bere mailan eta intentsitatean, kirola egiten zuten. Orain dela aste bete, half distantziako (1.900m - 93km - 21km) triatloi bat amaitzea lortu zuten, eta nola amaitu gainera!

Hori gutxi ez eta egun horretan bertan, Juan Carlos Rojasek Ironman distantzian (3.800m - 180km - 42km) finisherra izatea lortu zuen. Bere ibilbidea jarraitu duten taldekide, lagun eta familiarrek hunkituta ikusi zuten helmugara sartzen. 2013. urtean lagun batek Nik Tri taldean sartu eta triatloia probatzera animatu zuen Juan Carlos. Kirolaria ez zen arren, erronka pertsonal modura hartu aukera eta probatzera animatu zen. 5 urtean triatloian horren mirestua den distantzia egitera iritsi da.

Gasteizko triatloiak taldekideei bakarkako ametsak betetzen laguntzeaz gain, mugarik ez dagoela ere erakutsi die, nahi duenak eta gogoa jartzen dionak triatloia egitea posible duela erakutsiz.


Arrasateko Udalak Polmetasa zaharra hondamen-eremu izendatu gura du, gunea husteko

Arrasateko Udalak Polmetasa zaharra hondamen-eredu izendatzeko espedientea zabaldu eta gune horren jabe den San Andres Berri enpresari –konkurtso-legean dago– bere defentsarako eskubidea baliatzeko 15 eguneko epea eman dio – 15 egun, jakinarazpena jaso ondoren–. Konkurtso-administratzaileari bertara joan eta justifikazioak idatziz helarazteko eskatu diote.

2010eko urritik utzita dago fabrika zaharra eta ordutik hainbat arazo izan dira. Auzotarrak askotan kexatu izan dira; sute bat 2012ko irailean, argi barik ere geratu ziren bi kale... Era berean, instalakuntzak utzita egoteak eta hirugarren pertsonen "desegite etengabeek" eraikinaren segurtasuna arriskuan jarri dute eta beraz, baita bertan egon daitezkeen herritarren osasuna ere.

San Andres Berri erantzule

Horregatik Udalak dagozkion neurriak hartu behar ditu gunea hustu eta eraikinaren berehalako erortzea ekiditeko. San Andres Berri izango litzateke bertan eman daitezkeen kalteen erantzule eta enpresak ordaindu beharko lituzke eraikina modu kontrolatu baten eraitsi beharko balitz, horiek guztiak gauzatzeko lanak: eraispenak eragindako hondakinak kudeatzea eta kutsadura posibleak aztertzea –kutsadura industriala, materiala eta lurrazalekoa zein lur azpikoa–.

Hirigintza batzordearen arabera, eraikinaren egoera hain da txarra zaharberritze proiektu baterako ere ezin dela aprobetxatu. Hala, Udaleko teknikariek ondorioztatu dute eraikinak ez duela inongo baliorik. Horregatik ulertzen dute Polmetasa zaharra legalki hondamen egoeran dagoela.


Saskibaloi taldea pozik denboraldi honetan lortutako emaitzekin

HERNANIKO kadete mailako saskibaloi taldeak bukatu du denboraldia eta lortutako emaitzen balorazioa helarazi dio Kronikari. Taldeko arduradunak gustora daude lortutako emaitzekin eta denboraldiaren ´balorazio oso baikorra` egin dute. Taldeak Gipuzkoako Kadetetako lehen mailan jokatu du eta 4garren postua eskuratu du denboraldiaren bukaeran. Jokalarien ´portaera bikaina` Lortutako emaitzak jokalarien portaera bikainari esker lortu direla diote arduradunek eta gaineratu dute denboraldian zehar aurrerapen haundiak egin dituztela. Datorren denboraldian taldea jubenil mailara pasako da eta entrenatzaile berria izango du: Ibon Ocañak, Roge Miguezek azken urteotan egindako lanarekin jarraituko du. Gero eta jokalari gehiago Saskibaloiko arduradunek diote gero eta eskaera gehiago jasotzen ari direla saskibaloira jokatzeko eta datorren denboraldian infantil mailako 2 talde izango dituztela. Gainera, benjamin eta alebin mailako haurrentzat teknifikazio jardunaldiak antolatuko dituzte urtean zehar. Saskibaloian interesaturik daudenentzat kontakturako telefono bat ere utzi dute: 675713837 (Rogelio).


Hamalau urteko ziklo bat eraberritzera dator Herrikide ikastetxea

Azken hamalau urteotan Hirukide ikastetxea izandakoa Herrikide ikastetxea izango da, aurrerantzean; barne hausnarketa baten ondorio izan dela diote arduradunek

Hiru eta Herri. Letra berberarekin hasten dira, eta bina silaba dituzte. Batek, ordea, iragana adierazten du jada, eta jorratzeko duten etorkizuna besteak. Tolosako Kristau Eskola Herrikide izango da aurrerantzean, barne-hausnarketa baten ondorioz.

Gainberri, San Jose eta Eskolapioak ikastetxeen arteko proiektu bateratua gorpuztu zuen, orain hamalau urte, Hirukide ikastetxeak. Hamarkada pasatxo lanean aritu eta gero, ordea, «aurrerapauso bat» eman nahi izan du ikastetxeak, «hirukoiztasun» hori nolabait ezabatuz: «Hiru proiektutik proiektu pedagogiko bakarra indartzen aritu gara azken urteotan, eta hezkuntzaren esparruan hainbat berrikuntza txertatu ditugu ikastetxean. Izen berriarekin ez dugu, inola ere, lehengoarekin erabat puskatu nahi izan, baina izenari ere batasun kutsua eman nahi izan diogu. Gainerakoan, gure egitasmoa lehengoaren jarraipen eta hobekuntza bat izango da».

Hala nabarmendu du Joseba Antxustegietxarte Herrikideko irakasleak, ikastetxeko berrikuntza ildoak azpimarratuz. Batetik, estimulazio goiztiarra eskolan lantzen «aitzindari» izan direla nabarmendu du, eta KIDE proiektua ere hizpide izan du: eskola jazarpenaren prebentziorako egitasmoa.

Beste zenbait ikastetxek erreferentziatzat hartu duten proiektua dela dio, eta sukaldeko lan handia eskatzen diela: «Kidetasunerako Dinamikak Eskolan da izen osoa, eta bizikidetza positiboa sustatzen du. Akronimoa KIDE da, eta ez da kasualitatea, noski: guk sortutako proiektua da, tolosarra, Made in Basque Country. Hau ez da Finlandiatik ekarritakoa, edo New Yorketik edo Malasiatik ekarritakoa, hemen landutakoa da».

Jada abiarazitako lerro estrategiko horiei jarraipena emango dion izen eta tresnatzat jo du Herrikide, eta herri hitzaren aterkia azpimarratu: «Duela hamalau urte gauza bat uler zitekeen herri hitzarekin, eta orain beste gauza asko. Gizarteko aldaketa guztiak islatu nahi izan ditugu, eta zentzu global bat eman ikastetxeari: Tolosarekin edo Tolosaldearekin pentsatzen dugu, baina baita Euskal Herriarekin edo munduarekin ere. Txikitik handira joatearekin».

Bide horretan, orain arte bezala, Kristau Eskolaren sarean jarraituko du Herrikidek: «Kristau Eskola gara, baina horrek ez du esan nahi ikasle kristauak bakarrik hartzen ditugunik. Herrian musulmanak, kristauak, ateoak,... Denetik dago, eta gu horri guztiari erantzuteko gaude», azaldu du Antxustegietxartek.

Marka berria publiko egin bezain laster Herrikide izenarekin lanean hasi zen ikastetxea, eta egin beharreko aldaketa ofizialekin buru-belarri ari dira orain; 1.300 ikasle inguru dituzte.


Botoi gorria

Glasgow hegoaldeko taberna batean elkartu ginen lau lagun, bilarrean jokatzeko eta garagardo batzuk edateko afaldu baino lehen. Izkin batean jukebox musika erreproduzitzeko gailua zegoen, 50eko, 60ko eta 70eko hamarkadetako musikari arrakastatsuen zerrendarekin. Sarrera inguruko mahai bakoitzean —ez dut uste bi pertsona baino gehiago sartzen zirenik—, berriz, tamaina txikiko telebista bana horman zintzilik. Guztiak ere piztuak zeuden, futbol partida emanaldiarekin. Eskoziarrek pasio izugarria dute futbolarekiko, eta ohikoa da partidak tabernetan jarraitzea garagardo batzuez. Dela asteguna edo asteburua. Hala, kirol lehiaketak eta alkoholaren kontsumoa lotzen dituen kulturak aginduta, horma nagusian pantaila erraldoia jarria zegoen. Tabernaren edozein puntutik ikus zitekeena.

Gaelikoz emititzen duen BBC Alba telebista zuten piztua. Katea aski ezaguna da zuzeneko kirol emanaldi garrantzitsuak emateagatik —programazioaren erdia baino gehiago eduki horiekin betetzen dute—. Ikuslea aspertzeraino. ETB1en egiten duten antzera, alegia. Halako batean, «puntu gorria» identifikatu nuen pantailaren goialdean. Urrutiko agintearen botoi gorria sakatuta, ingelesezko komentarioak aktibatzen dituena. Nire lagunetatik inork ez du gaelikoz hitz egiten; izatez, urrun dute herrialdeko hizkuntza minorizatua. Baina, jakin gura izan nuen «botoi gorria» ezagutzen zuten ala ez. «Ez zait axola Gaelikoa ez ulertzea, partida berdin jarrai baitezaket», esan zidan batek. Hizkuntza komunitatean, aldiz, gai polemikoa da. Hizkuntza hegemonikoen erabilera sustatzen duela argudiatuta, zerbitzu horren «inposaketa» kentzeko eskatzen dute; baita ingelesezko azpitituluen erabilpena ere. Erresuma Batuko komunikazio esparrua erregulatzen duen Ofcom gobernu erakundeak 2014an adierazi zuen ingelesaren erabilpena hautazkoa dela; baita azpitituluena ere. BBC Albaren ekoizpenaz arduratzen den enpresak dio audientzia zabalagora iristeko tresna dela.

Hizkuntza minorizatuen biziberritzea sustatzea xede duten kateak nekez iritsiko dira haien ikusleengana hegemonikoak erabiliz. Areago, hizkuntza minorizatuen azpititulu hutsuneak mugak ezartzen dizkio hiztunen gaitasunei eta erabilera aukerei; oztopoak hedatuz hizkuntzen gainerako esparruetara.


Txemi Parraren bakarrizketa Kamio tabernan

Txemi Parras Encomediados bakarrizketa aurkeztuko du Kamio tabernan, ostiralean, 23:30ean.


Txaloak Susa argitaletxeari

Egun hauetan esperientzia bikoitza izan dut Susa argitaletxearekin, eta, bezero naizen aldetik, oso gustura geratu naiz zelan tratatu nauen. Dena hasi zen Su zelaiak nobela erosi nuenean. Zoritxarrez, arazo bat sortu zen nire txartelarekin. Amaieran, berriz, proposamen bat egin nion Susari, hobetzeko bere eskaintza. Kontu bietan, Susak erakutsi du badakiela entzuten, eta ondo moldatzen dela sareko merkataritzan.

Arazoak txartelarekin

Su zelaiak erosi eta gutxira, Susa argitaletxeak mezu bat bidali zidan nire posta elektronikora, eta bertan hauxe zioen:

Erosketa egin duzu gure dendan, ebook-ena, eta lehenengo eta behin eskerrak ematea. Kobraketa burutzeko, ordea, arazo bat izan dugu, eta eragiketa ezin izan da burutu. Gure makinak esan digu zure txartelak “inzidentziaren” bat duela. Begira ezazu, mesedez, ea emandako datu guztiak ongi dauden, edo bestela zure bankuan galdetu beharko duzu ea zerbait, inzidentziaren bat, dagoen zure txartelarekin. Azken aldian izan dugu arazorik Kutxabankeko txartelekin, fusioa dela-eta txartelen datuak aldatu egin baitira. Hori balitz, gure webgunean txartelaren datuak aldatu eta guri abisatuta nahikoa da (erosketa berriro egin beharrik ez dago), edo guri bidali txartel berriaren datuak eta guk egingo genituzke aldaketak

Arazoa hori zen: Kutxabank sortu zenean, aurretik Kutxako bezeroa nintzenez, txartel berria eman zidaten, beste zenbaki batekin. Horregatik erosketa ezin izan zen burutu. Susak proposatu bezala, argitaletxearen webgunean sartu nintzen, eta editatu egin nuen nire kontuaren informazioa, tartean txartelari zegokiona. Hori dena, bat ere arazo barik. Handik gutxira, mezu automatiko bat jaso nuen nire postan, esanez, orduan bai, erosketa burutu egin zela. Arazoa, konponduta. Amazonek eta beste multinazional askoren moduan, Susak sistema apal bezain elegantea dauka bezeroak bere kontua kudeatzeko.

Zer egin proposamenarekin

Su zelaiak irakurri ondoren, erabaki nuen artikulu bat idaztea blog honetan, bertan nire iritzia emateko liburuaren inguruan. Artikuluaren bukaeran, proposamen bat egin nion Susari, alegia, liburu digitalekin batera liburuaren azala ere sartzea, bestela “esan liteke liburu digitala umezurtz geratzen dela, kasu honetan nabarmen, Su zelaiak liburuaren azalak sekulako indarra baitu. Seguru zuen informatikari azkarrek erraz konponduko dutela hutsune hori”.

Artikulua kaleratu eta biharamunean, beste mezu bat jaso nuen Susak bidalita, hauxe zioela:

Zuen iradokizunak guretzat… iradokizunak dira, baina batzuk oso pertinenteak. Egin ditugu aspalditik pendiente geneuzkan etxeko lanak eta orain gure ebook-ek azala daukate. Berriro jaitsi ditzakezu, nahi izanez gero.

Susak egun bat behar izan zuen jasotako proposamena betetzeko. Berriz joan nintzen argitaletxaren webgunera, eta jaitsi egin nuen berriro liburua. Eta, probatzeko azala bertan zegoela, Calibre ireki eta bertan sartu nuen liburu berria. Eta, orduan bai, azala argi eta garbi agertu zen.

Laburbilduz

Kasu honetan Susak erakutsi du, batetik, salerosketarako egitura ona duela, eta bezeroak aukera duela bere kontua kudeatzeko, horrela behar izanez gero; eta, bestetik, badakiela entzuten, eta erreflexu onak dituela, kasu honetan, behintzat, berehala gauzatu du-eta nik egindako proposamena.

Hona ekarri dut kasu hau, praktika oneko kasua delako, eta hori euskal argitaletxe batek egin duelako: Susak. Zorionak!


(Ez) abortatzeko arrazoiak (I)

Haurdun geratu den emakume batek zergatik erabaki dezake haurdunaldia etetea? Horrelako erabaki baten atzean, bi motatako arrazoiak egon daitezke: nahi gabeko haurdunaldia izan dela, edo, nahita izanik, jaio aurreko diagnostiko probek berri txarrak ekarri dituztela. Lehenengoari helduko diogu oraingoz, eta bigarrena aztertuko dugu beste batean.

Azter dezagun lehenengo kasua. Abortatzea erabakitzen duten emakume gehienek erabaki hori hartzen dute haurdun geratu direlako euren desiraren kontra. Kasu horretan, nahiko argi dago zer egin behar den abortuen kopurua murrizteko eta, agian, ia guztiz desagerrarazteko: nahi gabeko haurdunaldiak ez egotea lortu. Halakorik ez balego, abortatzen duten emakume gehienek ez lukete abortatu beharko. Baina zelan lortu ahal dugu hori, bada? Proposamen anitz daude. Esaterako, eskuma katolikoak abstinentzia sexuala defendatzen du sutsuki. Eta puntu batean behintzat, arrazoi osoa dute, egia baita harreman (hetero)sexualak egon ezean ez dela nahi gabeko haurdunaldirik suertatuko. Argi dago. Baina gauza bera esan dezakegu homosexualitateri heltzen badiogu: espeziea ugaldu nahi ez dugunean, harreman homosexualak besterik ez bagenitu izango guztiok, ez legoke haurdunaldirik (horrez gain, jakina, harreman heterosexualen barnean, badaude, egon, praktika sexual asko haurdunaldira ez daramatzatenak). Batzuek pentsatuko dute hau tontakeria hutsa dela. Ba, bai eta ez. Izan ere, (ez da tontakeria) egia da, abstinentziaren kasuan bezala, praktika sexual askok ez dutela haurdunaldiaren arriskurik. Baina, bestalde (bada tontakeria), ez dira oso neurri errealistak populazio osoari proposatzeko. Askok ez dute abstinentzia praktikatu nahi (eta ez dute zertan), ezta harreman homosexualak probatu ere (zorionez edo zoritxarrez, horretan ez naiz oraingoan sartuko). Baina ez larritu: abstinentzia ez baduzu erakargarri ikusten, ez bazara homosexualitatea praktikatzen animatzen, eta penetrazioa gustukoa baduzu, oraindik ere, beste aukera daukazu: antisorgailuak behar bezala erabiltzea.

Baina aurreko guztia martxan jarri ahal izateak bi baldintza aurresuposatu eta inplikatzen ditu: heziketa sexuala eta generoen arteko berdintasuna. Badirudi nahiko argi dagoela sexu-heziketa egokia behar dugula nahi gabeko harreman heterosexualetan haurdunaldiak murrizteko. Baina emakume eta gizonen arteko berdintasuna bermatzea ere oso garrantzitsua da: antza denez, emakume gazte (eta ez gazte) askok ez dute, adibidez, kondoia erabiltzen, sarritan, bikotekideak ez duelako nahi.

Beraz: katolikoek abstinentzia praktikatuko balute, beste batzuk homosexualitatearekin animatu, berdintasunaren aldeko ahaleginak egingo bagenitu, eta sexu-heziketa egokia zabalduko eta bermatuko balitz, ez litzateke egongo ia nahi gabeko haurdunaldirik. Amaitu da arazoa, edo gutxienez arazoaren parte handi bat.

Baina ez. Madrilgo gobernuan dagoen eskuma katoliko muturrekoak ez du arazoarekin bukatu nahi. Aldrebes: arazoa bultzatu eta sakondu nahi dute gobernuko integristek. Izan ere, muturreko eskuma katolikoko kideek ez dute ukatzen bakarrik emakumezkoon abortatzeko eskubidea. Mundu guztiak dakien legez, ikastetxeetan eta hezkuntzaren Curriculumean sexu-heziketa egotea ez dute onartzen, ezta berdintasuna bermatzea ere. Eurentzat, sexualitatea ezin da kontsideratu, berez, helburu; bitartekoa izan behar da, espeziea ugaltzeko bitartekoa, tresna, medioa, baliabidea. Horrela, ez dute onartzen sexu harremanek pertsonen arteko komunikazioa helburu izatea, edo elkarri plazera emateko bidea izatea, edo poza eta gozamena sortzekoa. Ez: seme-alabak izateko bitartekoa, besterik ez. Sexua zikina delakoan daude, bekatuaren ontzia. Emakume eta gizonen arteko berdintasunaz zer pentsatzen duten argi utzi dute, orain gutxi, emakumezkoei ezkontzeko eta menpeko izateko aginduz.

Pablo Tarsokoaren eta Agustin Hiponakoaren usteak daude kontzepzio horien oinarrian. Bi gizon horien iritziz, haragiak bekatari bihurtzen du gizakia, haragiaren irrikak bekatu-iturri dira. Ildo horretatik, mendeetan Eliza Katolikoak sexuarekin lotutako guztia kondenatu du. Esan barik doa haragia eta emakumea gauza bera direla ikuspuntu horrentzat.

Hala ere, esan behar da katolikoek zilegi dutela euren sinesmenen arabera bizitzea. Abstinentziari heldu ahal diote, lasai ederrean. Gainontzekook hori errespetatu egingo dugu guztiz. Baina gizarte demokratiko eta plural batek delitua eta bekatua bereizi behar ditu. Eta hain kezkatuta badaude abortuarekin, «hilketa» (sic) delakoan, nahi gabeko haurdunaldien kopurua murrizteko jo eta ke lanean ikusi beharko genituzke aurrerantzean abortuaren kontrakoak, heziketa eta informazio sexuala bazter guztietatik zabaltzen.

Baina azken hori desira guztiz alferrikoa dela jakinda, oraindik inork pentsatu dezake eskuma katolikoa abortatzeko eskubidearen kontra dagoela bizitzaren izenean? Edo, enbrioi eta fetutik kanpo, bizitzaz arduratzen dela? Edo bekatuaren eta delituaren arteko bereizketa onartzen duela? Benetan pentsatzen du inork, edozein zentzutan, demokraziaren aldekoak direla integrista horiek?


Nafarroan, euskara horma pitzatzen hasi da

Abartzuzako, Lezaungo eta Zudairiko eskola publikoetan D eredua abiatu dute, urteetan ezezkoak jaso eta gero. Ez dute datorren urteko irailera itxaron nahi. Antzinek eta Villatuertak, berriz, eremu ez-euskaldunetik atera eta eremu mistoan sartzeko eskatu dute.


Sei hilabeteko epea, Gernikako Estatutua nola bete azaltzeko

Eusko Legebiltzarrak sei hilabeteko epea eman dio Espainiako Gobernuari, Gernikako Estatutua betetzeko eta oraindik eman gabe dauden eskumenak EAEko instituzioen esku uzteko egutegi bat aurkez dezan. EAJk, EH Bilduk eta Elkarrekin Podemosek babestu dute proposamena, eta PSE-EEk eta PPk kontrako botoa eman dute.

Onartutako proposamenean, legebiltzarrak salatu du oraindik zenbait eskumen eman gabe jarraitzen duela Espainiako Gobernuak, nahiz eta eskumen horiek Gernikako Estatutuan jasota egon eta estatutu hori onartu zenetik ia 40 urte igaro. Gizarte Segurantzaren erregimen ekonomikoaren kudeaketa eta espetxeetakoa daude eskumen horien artean.

Legebiltzarrak «alde bakarreko blokeoa» salatu du onartutako testuan, eta azaldu du estatutua betetzea ezin dela egon «beste akordio edo baldintzen pentzudan». Era berean, argi uzten du estatutua betetzeak ez duela zertan baldintzatu «esparru juridiko politiko berri bat» lortzea, hori baldin bada legebiltzarraren eta herritarren gehiengoaren borondatea.

«Beharra duenean» baino ez

EAJren Joseba Egibarrek esan du Espainiako Gobernuak «EAJren botoen beharra duenean» baino ez diela deitzen eskumenen auziaz hitz egiteko, baina erantsi du EAJk aukera hori baliatu egiten duela «estatutua betetzen» jarraitzeko.

Horixe izan da, hain zuzen ere, EH Bilduk eta Elkarrekin Podemosek deitoratu dutena. EH Bilduko Larraitz Ugartek esan du tamalgarria dela Araba, Bizkai eta Gipuzkoarako eskumen berriak «EAJk eta PPk konpontxo egitearen ondorioz» iritsi behar izatea, eta Elkarrekin Podemoseko Edurne Garciak esan du EAJ dela estatutuari «balio politiko eta soziala» kentzen diona PPrekin edo PSOErekin dituen negoziazioetan «trukerako txanpon gisa» erabiltzen duenean.

Oso bestelakoa izan da PSE-EEren eta PPren balorazioa. PSE-EE prest agertu da proposamenaren zenbait puntu babesteko —horien artean, Espainiako Gobernuari estatutua betetzeko egitaraua eskatzearena—, baina beste zenbait puntutan agertzen zenarekin ados ez zegoenez eta proposamena osorik bozkatu behar zenez, kontrako botoa eman du.

PPko Borja Senperrek, berriz, esan du Gernikako Estatutuak «osasun bikaina» duela, eta ziur agertu da datozen hilabeteetan Espainiako Gobernua eta Eusko Jaurlaritza ados paratuko direna eskumen gehiagoren inguruan.

Legebiltzarraren bilkura amaitutakoan, EH Bilduk «garrantzitsutzat» jo du Espainiako Gobernuari «ultimatuma» eman izana estatutua betetzeko plangintza aurkez dezan. Eztabaidan PPk eta PSE-EEk izan duten jarreratik EH Bilduk ondorioztatu du bi alderdi horiek direla «estatus berria adosteko oztopo nagusia».


Hasi da lehia Berlinalen

Jeremy Irons eta Kevin Spacey aktore ezagunak ditugu protagonista ostiral honetan. Wall Street zakarrena dakarkigute Margin Call Berlinen aurkeztu duten pelikulan.

2011ko Berlinalen hasi da Urrezko eta Zilarrezko Hartzak eskuratzeko lehia. Atzo egin zuten inaugurazio ekitaldia, Coen anaien True gift lanaren aurkeztearekin batera. Gaur, ordea, Sail Ofizialeko pelikulen arteko lehia hasi da, eta Jeremy Irons, Kevin Spacey eta Zachary Quinton aktore ezagunekin ekin diote.

Margin Call lana aurkezteko daude Berlinen hiru izar estatubatuarrak. JC Chandor zinemagileak zuzenduta, Wall Street zakarrena dakarkigu pantailahandira filmak. ''''Finantza sistemaren gehiegikeria islatu nahi genuen. Horrek ez du esan nahi, ordea, bertan murgilduta bizi direnak munstroak direnik.Pertsonak dira'''', esan du JC Candor zuzendariak.

Aktibo toxikoak, broker-ak, erdi-mailako agintariak eta kezkarik gabeko nagusiak dira pelikula honetako osagaiak. Irons eta Spacey dirutza irabazi nahi baina daukatena nola gastatu ez dakiten gaztetxoen artean ibiliko dira. Lehman Brothersen garaiko Wall Streeterako bidaia proposatzen digu Margin Call lanak.

El Premio pelikula ere aurkeztu dute ostiral honetan Berlinalen. Paula Markovitch zuzendariaren lanak Argentinako diktaduraren ikuspuntu lazgarria dakarkigu. Hondartzako etxe batean bizi diren ama eta zazpi urteko alaba ditugu protagonistak. Kaleko jantzita egiten dute lo ama-alabek, haizea, harea eta itsasoko ura bera ere barrura sartzen uzten dituen etxe batean. Alabak, gainera, ikasi du zer erantzun eskolan aitari buruz galdetzen diotenean: ''''Gortinak saltzen ditu Buenos Airesen''''. Aitak, hala ere, ez ditu gortinak saltzen; desagertuta edo hilik dagoela susmatzen dute.

.


Kultur ondasun izendatu du Jaurlaritzak Donostiako Arte Ederren eraikina

Izendapen hori dela eta, ezingo dute eraikina bota.

Hezkuntza, Hizkuntza Politika eta Kultura Sailak eraikina babesteko erabakia hartu du, azaldu dutenez, 1990eko Kultur Ondarearen Euskal Legean aurreikusitakoaren arabera. "Babes maila honek eraikina botatzea galaraziko du, eta berau ondorengo belaunaldiengana transmititzea ahalbidetuko du".

Jaurlaritza aurreratu egin zaio Bilduri, bihar eskatzekotan baitzen Jaurlaritzari eraikina kultur ondasun izendatzeko. Otsailean EHOPB Eraikitako Hiri Ondarea Babesteko Plan Berezia onartu zuen Donostiako Udalbatzak, eta horren arabera, C babes maila ezarri zioten eraikinari. Ricardo Burutaran Hirigintza zinegotziaren iritziz, oposizioak "makillatutako C maila" adostu zuen. Jaurlaritzaren erabakiarekin, EHOPB aldatu beharko du Donostiako Udalak, izendapenak horren eskumenak gainditzen baititu: EHOPB aldatu, eta A babesa ezarri beharko diote eraikinari.

Jaurlaritzak 2013ko ekainean adierazi zuen eraikinak badituela "bere babesa justifikatzen duten balio kulturalak", bere teknikariek egin zuten txostenaren arabera.

Ohar baten bidez, Donostiako Udalak adierazi du "pozik" dagoela Jaurlaritzak hartutako erabakiarekin. Burutaranek esan du pozik egoteko arrazoiak daudela, eta Eusko Jaurlaritzak "zentzuz" jokatzea erabaki duela: "Bilduk markatutako bidea jarraituz, izan ere, talde honek Arte Ederretako antzokia ez botatzeko apustua egin du". Eta gehitu du: "Eusko Jaurlaritza argudioekin konbentzitu dugu hau soluziorik onena zela, bere teknikariek ere defenditzen zuten bezala”.


Aramaio langabe gutxien dituen herria da oraindik

Zuiako Koadrilak eta Otxandiok eskualderako Enplegu Plana garatzen dihardute. Ekimena Lanbideren 2012ko Enplegu-planaren barruan kokatzen da. Eskualdeko lan-egoera aztertzea izan zen proiektuaren helburua, gero eskualdeko lan-jarduera sustatzeko politikak martxan jartzeko.

Hau da, eskualdean enplegua bultzatzea eta garatzea gura dute, "lan merkatuko gorabeherak sortutako desorekak gainditzeko". Helburu orokorra da langabeei, egonkortasunik gabe diharduten emakume eta gazteei eta zenbait kolektibori laguntza ematea. Azterketaren arabera koadrilan bizi diren 11.000 lagunen artean langabezia tasa %11koa da.

Parte-hartze foroa

Planak eskualdeko produkzio-sektoreetan epe ertain eta luzera sor daitezkeen enplegu aukerak eta ekoizpen-jarduerak identifikatzeko balioko du, langileen kualifikazioa lan-merkatuaren egungo egoerara egokitzeko, eta enpresen beharren konexioa hobetzeko ere. Hala, enplegurako aukerak nola hobetu ere aztertu du irailean abiarazi zen planak. Egun dauden lanpostuei nola eutsi, enplegu politikak bereiztu eta informazio teknologiak garatu gura dute, besteak beste.

Proiektuak ahalik eta adostasun handiena izan dezan lan-mahaiak eta parte-hartze foro bat sortu dute. Foro horretako buru da Lierni Altuna aramaioarra eta eztabaidarako leku horietan bertako erakunde, gizarte eragile eta enpresetako ordezkariek hartzen dute parte.

29 langabe Aramaion; Legution, 126

Irail erdialdean zehaztutako egutegiaren arabera, lan-egoeraren diagnosia egin dute dagoeneko. Aramaio da eskualde osoan langabe gutxien dituen herria, irailean hartutako datuen arabera. Irailean 29 langabe kontabilizatu zituzten (%3,5). Legutio eta Urkabustaiz herrietan zeuden langabe gehien irail amaieran: 68 gizonezko eta 58 emakumezko –126 guztira– Legution eta 42 gizonezko eta 39 emakumezko Urkabustaizen –81 langabe guztira–.

Zergatik dituen Aramaiok eskualde mailako langabe gutxien? Arrasaterekin duen harreman estua da arrazoi nagusia. Izan ere, asko dira Arrasateko industria-enpresetan lan egiten duten aramaioarrak. Udalak lehen sektorearen aldeko apustua egin du eta hala jasotzen da ikerketan; Aramaixo Basarri Barri fundazioa eta Aramaixo marka aipatzen ditu, besteak beste. Hala ere, biztanlegoaren %2,24ak bakarrik egiten du lan sektore horretan; industrian %42,38ak egiten du lan eta zerbitzuetan, berriz, %52,31ak.


Berba egin dezagun lagun

Laudioko Euskararen Jaian geure hizkuntzaren aldeko ekarpen nabariak burutu dituen norbait omendua izaten da urtero. Aurtengo ekitaldian, irailaren 27an burutu zen hartan, Berbalagun ekimena aukeratua izan zen, hautaketa guztiz egokia iruditzen zaidana. Ni euskaldun berria nauzue. Zoritxarrez, ordea, euskaltegian hainbat ordu sartu nituen garai hartan, Berbalagun bezalako ekimenik ez zegoen eta faltan sumatu genuela zin egiten dizuet.

Edozein hizkuntza ikasteko bide bakarra, berau ahotan ibiltzea da inolako zalantzarik gabe. Bada, gure herri maitatu honetan euskaldun batekin aritzeko parada izatea nahiko gatza suertatzen denez, Berbalagun bezalako ekimen bat ezinbestekoa dugu. Beste alde batetik, noizean behin Laudioko kale zein tabernetan maite dugun hizkuntza entzuteko aukera izatea izugarria da. Gaur egun herrian hainbat talde ditugu ekimen honetan parte hartzen dutenak, geurean astero giro euskalduna bermatzen dutenak, ez da gutxi! Gainera, berbalagunen esku hartzen duen taldea guztiz autonomoa dela gogoratu beharra dago. Talde bakoitzak bere dinamika ezarriko du gustuko dituen zaletasunetan ibiltzeko, beti ere euskaldun oso bat partaide delarik. Helburua era jostagarrian mintzapraktika bultzatzea baita. Doan gainera!


Tahrir plazan bortxatu egin zutela salatu du kazetari batek

Natasha Smithek bere blogean jakinarazi duenez, "ehunka" gizonezkok bortxatu zuten hauteskundeetako emaitzak ezagutu eta gero.

Natasha Smith kazetari freelance-ak Kairoko Tahrir plazan sexu-erasoa sufritu zuela salatu du. Antza, "ehunka" gizonezkok inguratu egin zuten eta sexu-gehiegikeriak egin zizkioten, aurreko egunetan Egipton izandako hauteskundeak ospatzeko mobilizazio batean.

Bere blogean xehetasun handiz kontatu duenez, bertara hurbildu ahala, gizon talde batek inguratu egin zuen eta arropa bortizki eranzten hasi zitzaion.

"Jantziak kentzen hasi zitzaizkidan. Biluzik utzi ninduten. Niri min egiteko haien gose aseezina handitzen joan zen. Gizon horiek, ehunka, gizaki izatetik piztia izatera pasatu ziren", idatzi du bertan.

Gizonezkoek gorputz guztia bortizki ukitu omen zioten, baita bestelako sexu-erasoak egin ere, euren artean bultzatuta eta "lehoi gosetien artean haragi freskoa bezala" sentiarazita.

Azkenik, plazan bertan zeuden beste pertsona batzuek erasotzaileen eskuetatik ihes egiten lagundu zioten eta babesera jartzea lortu zuten, Smithen kontakizunaren arabera. Handik gutxira, Tahriretik alde egitea lortu zuen.

Aurretik ere izan dira antzeko erasoak. Beste kazetari estatubatuar batek ere salatu zuen Tahrir plazan bortxatu egin zutela "Arabiar Udaberria" izenaz ezagutzen den mugimenduko protesta batean.


Gorritiren animaliekin egiten den festa, bertan behera

Gorritiren animaliekin festa zegoen iragarrita gaur santelmoetako egitarauan, baina eguraldi eskasagatik bertan behera uztea erabaki da. Datorren igandean egingo da, zaldi lasterketaren ondoren.